Sejarah Ketuhar Gelombang Mikro

Setiap kali kita lalu didapur sahaja, kita pasti akan terlepas pandang akan satu teknologi memasak yang membantu kehidupan manusia seharian, ketuhar gelombang mikro (Microwave). Walaupun bukan majoriti yang memilikinya, mempunyainya membantu si isteri memasak makanan malam lebih cepat atau memanaskan makanan semula. Walaupun ada sisi kelam mengenai ketuhar gelombang mikro.

Sambil melihat cakera piring ketuhar tersebut berpusing memasak makanan dan lampu pijar kuningnya, dan gelombang mikro menembusi makanan memasaknya dari dalam, disini kita boleh menceritakan lebih lanjut bagaimana teknologi ini boleh menjadi satu kebiasaan disetiap dapur masakini walhal satu masa dahulu ia merupakan satu kemewahan. Hari ini, barang mewah suatu masa dahulu mencatatkan angka 90% ketuhar gelombang mikro memenuhi dapur penduduk Amerika kini. Kini di Malaysia juga, ia sedang menunjukkan trend peningkatan kepada penggunaan peranti ini.

Sejarah dengan tidak sengaja tercipta 70 tahun dahulu melalui kemalangan pada satu hari yang malang apabila seorang jurutera bernama Percy Spencer sedang menguji magnetron yang bergred ketenteraan dan tiba-tiba beliau tersedar sneknya mencair.

Sejarahnya Spencer bermula ketika beliau membesar sebagai seorang yang miskin pada sekitar peralihan abad disebalik kawasan hutan Howland Maine. Spencer telah bersekolah formal biasa sahaja dan tidak seperti orang Amerika moden yang kini tahu panaskan makanan dengan rekaannya, dia terpaksa memburu untuk makanan. Kemudahan moden seperti elektrik dan kenderaan adalah sesuatu yang jarang baginya sewaktu beliau kecil. Tetapi, beliau memasuki kursus kejuruteraan walaubagaimanapun, berterima kasih kepada sifat ingin tahunya yang menarik minat Spencer ke kilang yang memenuhi kawasan daerahnya.

Meskipun beliau berumur 14 tahun, dia diberi tugas untuk memasang sistem elektrik di kilang kertas yang berdekatan. Setelah beliau begitu terinspirasi oleh usaha operator radio  Titanic yang begitu berani (yang membantu meneruskan panggilan kecemasan sehingga Titanic tenggelam) sehinggakan dia menyertai Tentera Laut dan belajar teknologi-teknologi yang baharu. Spencer kemudian menjelaskan, “Saya memiliki begitu banyak buku teks dan mengajar diri saya sendiri sementara saya berdiri memerhati di peninjau di waktu malam.”

Setelah Perang Dunia Pertama tamat, Spencer mendapat kerja untuk syarikat perkakas yang baru ditubuhkan iaitu syarikat Raytheon. Ditubuhkan oleh jurutera Vanneyar Bush yang kini dikenali setelah menguruskan “Manhattan Project” (Projek eksperimen dan pembinaan bom nuklear yang pertama) dan meramalkan pelbagai rekacipta yang membawa kepada revolusi komputer dan internet. Pada 1925, syarikat itu menukarkan namanya kepada Raytheon Manafacturing Company. Sehingga kini syarikat ini menghasilkan misil, kelengkapan melatih tentera dan produk peperangan elektronik.

Meskipun berumur sekitar 20-an, Spencer menjadi “anak kesayangan” syarikat Raytheon yang paling bernilai dan jurutera yang dikenali ramai. Sewaktu Perang Dunia Kedua, ketika Raytheon bekerja untuk menaik taraf teknologi radar untuk Pihak Bersekutu, Spencer antara penyelesai masalah yang berlaku dalam tentera bersekutu dengan kadar segera. Sebagai contoh, dia membantu untuk membangunkan peledak yang membenarkan seseorang itu menlancarkan peluru artileri supaya meletup ditengah udara sebelum terkena sasaran yang mereka tandakan.

Beliau pada masa yang sama juga memiliki beberapa paten sewaktu dalam usaha menghasilkan radar magnetron secara besar-besaran, Sebuah radar magnetron yang serupa seperti wisel elektrik yang fungsinya menghasilkan gelombang bunyi dan gelombang elektromagnetik yang bergeta.

Pada satu hari di tahun 1946, Spencer sedang menguji satu dari magnetron beliau. Sewaktu beliau cuba menyusupkan tangan beliau kedalam poket untuk mengambil coklat bagi makan tengahari, dia terkejut kerana mendapati bahawa bar coklatnya telahpun cair. Katanya, “begitu melekit dan bersepah.”

Ketika itu, tabiat ingin tahu Spencer yang membara, Spencer menjalankan lagi ujian selanjutnya dengan magnetron tersebut. Kali ini pul, dia meletakkan telur dibawah tiub itu. Beberapa ketika kemudian, telur tersebut bergegar dan akibat tekanan dalaman yang kuat ianya meletup! Muka Spencer kini diselaputi dengan telur. Mendapat ilham mengenai penemuan berikut, Percy Spencer membawa masuk biji jagung serta memasaknya dengan inovasinya tadi. Selepas itu, beliau pun berkongsi popcorn tersebut dengan seluruh rakan sepejabatnya.

Seiring dengan “paranoid” rakyat dulu dan kini mengenai teknologi gelombang mikro yang merbahaya, Spencer pernah disoal mengenai bagaimana beliau mengetahui memasak dengan gelombang mikro adalah selamat? Menurut pendapat cucu beliau sendiri iaitu Rod Spencer, dia sendiri tidak mempunyai pengetahuan tentangnya. Kini kita tahu dos rendah gelombang elektromagnetik yang dihasilkan oleh ketuhar gelombang mikro secara amnya dianggap selamat.

Bagaimanapun, FDA mengaku tiada kajian dilakukan untuk menilai kesan radiasi rendah gelombang elektromagnetik kepada manusia dari masa ke semasa. Tambahan lagi, masih lagi ada yang percaya gelombang mikro membunuh. Tetapi pada 1940-an maklumat seperti itu tidak wujud. “Dia tidak hirau pun tentang itu”, kata cucu beliau sendiri.

Pada 1947, Syarikat Raytheon mendemonstrasikan ketuhar gelombang mikro yang pertama iaitu dipanggil sebagai “Radarange” . Diletakkan didalam kabinet bersaiz peti ais, ketuhar gelombang mikro itu bernilai $2,000 dan $3,000. Walaupun begitu, ia bukannya laris. Ketuhar gelombang mikro pertama diperkenalkan pada 1955, tetapi juga gagal untuk dipasarkan kerana mahal dan teknologi tersebut yang belum diketahui.

Sehinggalah tahun 1967, dua dekad selepas penciptaannya, ketuhar gelombang mikro menjadi sebahagian dari perkakas memasak di rumah-rumah di Amerika dalam bentuk “Radarange” oleh Amana Corporation. Menjelang tahun 1975, sejuta ketuhar tersebut telah dijual setiap tahun.

Kini, ketuhar gelombang mikro digunakan hampir untuk kesemua tujuan. Dari memanas ke memasak makanan. Sebab utama popularnya perkakas ini adalah tahap popularitinya dan mudah untuk digunakan. Sebenarnya ia sangat sukar dipercayai gajet berguna ini direka cipta secara tidak sengaja.

Rujukan:

Matt Blitz (2016) The Amazing True Story of How the Microwave Was Invented by Accident

Technology Vista (2016) Believe it or not! Microwave Oven Was invented by a pure accident

J. Carlton Gallawa (2007) A Brief History of the Microwave Oven


Pari-Pari Jahat Yang Digeruni Bangsa Rusia

Sampai hari ini tak boleh hilang ketawa lepas baca coretan Sherard Osborn berkenaan pontianak. Pontianak disangka pari-pari baik?! Sama ada beliau mengambil terlalu banyak candu pada malam itu atau masih sukar mempercayai apa yang dilihatnya itu benar-benar berlaku. Bagi orang Slavik pula, mereka percaya tentang kewujudan sejenis pari-pari yang dipanggil vila.

Sekali pandang, vila nampak tak merbahaya dan lawa depan mata. Tetapi jangan terpedaya dengan kecantikan makhluk ini seperti yang berlaku kepada Osborn. Ini kerana makhluk mitologi ini mempunyai hubungan suka-benci dengan manusia. Ada ketikanya, ia mampu membunuh orang atau memusnahkan tanaman pertanian. Tetapi ada kalanya, ia membantu manusia terutama pahlawan dalam mendapatkan objek-objek ajaib.

Vila mempunyai banyak nama bergantung kepada wilayah orang Slav mana yang dirujuk. Di Poland, ia dipanggil dengan nama wila. Manakala bagi orang Bulgaria pula, terdapat banyak gelaran yang diberi iaitu  diva, juda, samovila, samodiva dan samojuda. Sementara orang Czech pula menggelar vila sebagai divozenka.

Yang pasti, dalam kebanyakan legenda vila, wanita-wanita yang menjadi pari-pari ini dikatakan mempunyai masa silam yang buruk. Kebanyakan wanita yang menjadi vila ini ialah wanita yang tidak sempat berkahwin atau tidak sempat menjalani proses pembaptisan sebelum mati. Jadi, kononnya sebagai balasan untuk mereka yang gagal berkahwin atau mengikut ajaran gereja, roh-roh wanita ini ditukar menjadi vila dan mereka berlegar antara dunia nyata dengan alam barzakh.

Kebanyakan maklumat tentang vila ini datangnya daripada cerita pendek dan sajak-sajak Slavik dan Poland. Kebanyakan semua karya sastera ini berkongsi mesej yang sama kepada para pembaca mereka: hati-hati dengan vila atau padah menanti mereka.

Ini disebabkan perihal vila ini sama dengan satu lagi makhluk mitologi era Yunani, siren. Siren ialah makhluk yang menyerupai wanita-wanita cantik dan menggoda sasaran mereka yang berada di atas kapal dengan nyanyian dan bunyi muzik agar kapal mereka karam. Sementara vila pula menggoda lelaki muda untuk menari dalam bulatan sehingga sasaran mereka itu mati akibat keletihan.

Jika tidak menggoda sasaran mereka untuk menari, vila akan bertindak menculik kanak-kanak dan menggantikannya dengan makhluk halus lain yang dipanggil changeling. Changeling merupakan sejenis pari-pari menyerupai manusia yang ditinggalkan dengan pasangan manusia sebagai tukaran kepada kanak-kanak yang diculik dan dibawa ke dunia makhluk halus.

Disebabkan tempat tinggal mereka ialah kawasan gunung-ganang dan hutan belantara, vila digambarkan sebagai makhluk yang suka bersendirian dengan pakaian berupa jubah yang mampu meniup udara dan dilitupi dengan kain. Tetapi dalam sesetengah penampilannya, vila juga tampil di hadapan mangsanya dalam keadaan tanpa seurat benang sama ada bagi meraih simpati atau menaikkan nafsu lelaki yang melihatnya.

Vila dianggap berbeza dengan pari-pari dalam banyak segi. Pertama, pari-pari sebenar lebih suka bermain-main dengan manusia termasuk ‘meminjam’ barang mereka sebelum memulangkannya di tempat yang ganjil. Tetapi bagi vila, makhluk ini lebih suka memaksa manusia menjadikannya sebagai pasangan atau untuk balas dendam. Dan bila makhluk ini naik angin, ia mampu menghasilkan ribut kuat yang menghancurkan semua musuh mereka.

Vila hanya membantu manusia dalam dua keadaan sahaja iaitu peperangan atau menunjukkan belas kasihan terhadap mereka. Tetapi ia boleh saja berubah dengan membunuh manusia tanpa berfikir dua kali lebih-lebih lagi jika orang yang dibantu menimbulkan kemarahannya.

Atas sebab itu, mana-mana individu yang mengembara diingatkan agar sentiasa menjaga diri mereka semasa merentasi gunung-ganang dan hutan belantara. Ia dibuat bagi memastikan mereka tidak mencetuskan kemarahan vila yang menghuni kawasan-kawasan ini.

Ironinya, cara menghalang vila ini hampir sama dengan cara memerangkap pontianak. Seperti mana paku yang dipasak pada leher atau ubun pontianak yang menukarnya menjadi manusia biasa, sama juga dengan wila. Cuma bezanya, tak payah paku. Hanya perlukan sehelai rambut vila dan bila itu berlaku, vila akan mati atau berubah dalam bentuk nyata. Dan itu cukup untuk memerangkap makhluk halus itu. Selain helaian rambut, secebis kulitnya juga cukup untuk menghalang vila daripada mengejar orang yang mengambilnya.

Selain dua barang ini, vila juga boleh ditenangkan sekiranya ia dalam keadaan tertekan atau jika merasa ingin tahu. Antara perkara yang mampu menenangkan vila ialah buah-buahan segar dan kek berbentuk bulatan. Di samping itu, vila juga boleh ditenangkan dengan reben dan bunga sebagai hiasan pada rambut mereka.

Dengan mengambil kira semua ini, mungkin ada merasakan vila boleh dijinakkan seperti mana pontianak. Tetapi ianya merupakan sesuatu yang tidak berbaloi lagi-lagi dengan barannya yang tidak menentu. Kot ya nak sangat pasangan, carilah yang hidup di dunia sebenar. Jangan jadi macam Khuda, tetap nak kahwin puteri bunian walaupun telah ditegah. Tak pasal-pasal satu Kampung Pisang huru-hara sebab kesilapannya!

RUJUKAN

Kononenko, N. (2007). Slavic Folklore: A Handbook. Greenwood Press.

Winters, R. (2022, 25 Jun). Beware the Wandering Wilas of Slavic Mythology. Ancient-Origins.


Tomyris – Amukan Seorang Ibu Yang Kehilangan Anaknya

Ketika membaca kisah tentang Tomyris pemimpin kaum Massagetae-Sycthia yang berjaya mengalahkan Cyrus The Great dalam peperangan, ianya mengingatkan saya pada kisah Adhruja Wijamala Singha, seorang puteri Melayu yang sangat badass sehinggakan berjaya memenggal kepala raja Siam yang cuba menakluk dan menjajah tanah airnya. Kisahnya lebih kurang sama, tetapi bezanya ialah Tomyris melakukannya pada abad ke-6 masihi, mengalahkan seorang penakluk agung yang telah berjaya meluaskan empayarnya ke Timur dan Barat.

Untuk pengetahuan para pembaca, Cyrus The Great bukanlah calang-calang penakluk. Kehebatan Cyrus The Great dalam sejarah membuatkan nama baginda didabikkan kemungkinan besar salah satu daripada calon Zulkarnain yang diperkatakan dalam Al-Quran, walaupun saya tidak bersetuju bahawa beliau ialah Zulkarnain yang diperkatakan kerana Zulkarnain diceritakan sebagai seorang raja yang tidak terkalahkan tetapi Cyrus The Great pula pernah kalah dalam peperangan. Ya tuan-tuan dan puan-puan, saya sedang menceritakan tentang kekalahan Cyrus The Great kepada seorang wanita yang cukup dikagumi dalam sejarah.

Kisahnya bermula apabila pada tahun 550 SM, apabila Cyrus mula menyasarkan wilayah Massagetae yang merupakan sebuah kondeferasi puak-puak berkuda yang menduduki wilayah di Timur Iran hari ini. Konfederasi itu ketika itu dipimpin oleh Tomyris yang baru sahaja mewarisi kedudukan pemimpin daripada suaminya yang baru sahaja meninggal dunia. Cyrus telah menghantar pesanan kepada Tomyris untuk menyerahkan wilayah Massegetae kepada Parsi, tunduk dan akur pada pemerintahan Cyrus serta menikahinya.

Badass yang kita perkatakan ini pula menolak tawaran daripada Cyrus sebaliknya memilih untuk bertempur dalam peperangan. Cyrus ketika itu demi menghadapi puak Massegetae ini telah membina sebuah jambatan merentangi Sungai Araxes yang menjadi sempadan Empayar Parsi dan tanah Maasegetae. Ketika Cyrus The Great sedang mengambil masa membina jambatan itu, Tomyris pula menjadi terlalu bosan menunggu Cyrus lalu menawarkan Cyrus melintasi sahaja sungai itu dan mengundurkan askarnya sehinggalah Cyrus benar-benar sampai di tepi sungai dan tak perlu bersusah-payah membina jambatan.

Cyrus lebih licik dalam pertempuran ini apabila ketika dia sedang mara ke medan pertempuran yang tidak jauh daripada kemnya, dia telah meninggalkan kemnya dalam keadaan tidak berkawal dengan segala kelengkapan seperti makanan dan arak. Seperti yang dijangka, Massegetae telah termakan dek umpan yang disediakannya lalu 1/3 daripada ketumbukan tentera Massegetae telah menukar arah dan menakluk kem tersebut. Dalam masa yang sama, mereka juga telah meminum arak-arak dari Parsi.

Namun, seperti mana yang turut dijangkakan oleh Cyrus, puak-puak berkuda ini tidak biasa dengan arak daripada Parsi yang dibawa oleh Cyrus, lalu telah mabuk teruk. Cyrus kemudian telah menarik balik tenteranya, lalu menyerang ketumbukan tentera Massegatae yang sedang mabuk itu. Kebanyakan tentera Massegatae yang diserang sama ada terbunuh atau menjadi tawanan perang. Salah seorang daripadanya ialah anak lelaki Tomyris sendiri. Mendapat tahu bahawa anak lelakinya berada dalam tawanan Cyrus, maka diceritakan bahawa Tomyris telah menghantar mesej kepada Cyrus yang berbunyi seperti di bawah:

“Sekarang dengar nasihat aku untuk kebaikan kau, berikan anak lelaki aku semula dan berambus daripada tanah air aku dengan keseluruhan bala tentera kau, dan kami akan membiarkan kau bergembira dengan kejayaan membunuh sebahagian daripada pasukan aku. Kalau kau menolak tawaran ini, aku akan bersumpah atas nama Matahari sebagai tuhanku untuk menghapuskan rasa haus kau pada darah dalam jumlah yang kau sendiri tak mampu meminumnya!”

Cyrus tidak mengendahkan ugutan yang dilontarkan oleh Tomyris ini. Tetapi kemuncak amuk Tomyris ialah apabila anak lelakinya berjaya melarikan diri daripada tawanan Cyrus lalu membunuh diri kerana rasa malu yang sedang membelenggu dirinya, maka Tomyris merasakan masa untuk dia berdiplomasi dan berlembut sudahpun tamat dan dendam terhadap Cyrus harus dibalas dengan darah.

Maka dicatatkan oleh Herodotus bahawa pertempuran itu pun berlaku dan dia tidak pernah melihat pertempuran yang seganas itu antara negara asing. Tomyris mengetuai askarnya tanpa sebarang formasi, taktikal atau seumpama dengannya. Dia membawa seluruh tentera Massegatae turun ke medan perang dengan rasa yang dendam yang sedang terbakar. Tentera Parsi tidak dapat menahan amuk bangsa-bangsa berkuda ini lalu dihabiskan nyawa mereka satu persatu. Lagipun di belakang mereka ialah Sungai Araxes yang menghalang lagi mereka untuk melarikan diri. Akhirnya, lelaki yang telah menakluk Timur dan Barat ini tewas di tangan seorang wanita yang mengamuk kerana kehilangan anak lelakinya.

Dicatatkan bahawa Tomyris telah menjumpai mayat Cyrus The Great, memenggal kepala lelaki itu lalu memandikannya dalam mangkuk yang penuh dengan darah. Tomyris telah membenarkan janjinya untuk menghapuskan rasa tamakkan darah Cyrus The Great dan memberikan darah kepada Cyrus The Great dalam jumlah dia sendiri tidak mampu menanggungnya. Bukan itu sahaja, bahkan dikatakan juga bahawa Tomyris telah mencabut otak Cyrus dari tempat asalnya lalu menjadikan tengkorak kepalanya sebagai mangkuk arak sepanjang hayat Tomyris sendiri.

RUJUKAN:

Badass of the Week: Tomyris. (n.d.). Diakses Pada 10 Ogos 2016, dari http://www.badassoftheweek.com/tomyris.html

Civilization VI: Tomyris Leads Scythia (n.d) Diakses Pada 10 Ogos 2016, dari http://civilization.com/news/entries/civilization-vi-tomyris-leads-scythia


Saintis Jumpa Bulan Bersaiz Planet Diluar Sistem Suria Kita

Dengan alam semesta terbentang luas di luar sana, ia membuka kepada pelbagai kemungkinan termasuk planet dan bulan baru. Usah terkejut jika ada bulan yang mencapai saiz sebesar planet yang dikenali sebagai bulan super seperti yang ditemui pada 2018. Dan terkini, pasukan pengkaji astronomi percaya mereka telah menemui bulan super kedua.

Pasukan Cool Worlds dari Universiti Columbia merupakan pasukan yang bertanggungjawab menemui kedua-dua bulan super itu. Pasukan yang diketuai Dr David Kipping itu percaya bulan super kedua ini beredar mengelilingi sebuah planet yang dikenali sebagai Kepler 1708b. Planet ini terletak kira-kira 5,500 tahun cahaya dari bumi.

Dr Kipping dan para pengkaji percaya bulan super berada di Kepler 1708b kerana kecerahan planet itu berkurangan dengan banyak apabila mengelilingi bintang Kepler 1708. Ia juga dianggap konsisten dengan perubahan kecil pada bulan dalam jarak radius 12 buah planet (antara Europa hingga Ganymede di sistem Jovian).

Sekiranya penemuan ini berjaya dibuktikan, Kepler 1708b mempunyai radius 2.6 kali ganda lebih besar daripada bumi. Ini menjadikan bulan super itu sebagai dunia gas berbanding objek berbatu. Sebelum ini, Kepler 1708b juga disangka merupakan planet sebelum lebih banyak data mendapati ia sebaliknya.

Begitupun, usaha untuk mengesahkan penemuan Cool Worlds bukan sesuatu yang mudah. Pertama, mereka memerlukan akses teleskop angkasa lepas yang lebih maju seperti Teleskop Angkasa Lepas Hubble atau Teleskop Angkasa Lepas James Webb. Jika berjaya sekalipun, mereka perlu menunggu untuk dua tahun seterusnya. Ini kerana Kepler 1708b hanya dapat dikesan bila beredar selepas tempoh dinyatakan.

Yang pasti, masih ada dalam kalangan komuniti saintifik yang meragui sama ada bulan mampu mencapai saiz sebesar planet. Tetapi dengan melihat pelbagai penemuan planet atau fenomena di angkasa lepas, penulis bersifat terbuka dengan prospek itu. Ini kerana bagi al-Malik yang merupakan pemerintah alam semesta, tiada yang mustahil dalam setiap ciptaan-Nya.

RUJUKAN

Luntz, S. (2022, 13 Januari). Second Potential Supermoon Found Outside The Solar System, And It’s Huge. IFLScience.

Sumber gambar: Helena Valenzuela Widerstrom


Ayah Pin Bagi Makan Taik

Korang kenal tak “angkasawan” negara, Ayah Pin (1941-2016)? Dia punya power tu sampai ada Kerajaan Langit yang tersohor. Kalau korang pergi sana, siap ada teko dan pasu gergasi. Meriah naa!

Di sebalik kegemilangan ajaran sesat Ayah Pin dengan 22,800 orang pengikut, ada sisi gelapnya yang tak ramai tahu. Kalau korang perasan, ilmu hitam banyak bermain dengan benda kotor. Contohnya amalan nasi kangkang dengan menggunakan darah kotor perempuan. Ayah Pin manfaatkan betul pengetahuan tentang ini.

Ini diambil dari kisah benar.

Ada seorang hamba Allah dari Johor ni, katalah namanya Pak Samad. Dia ada sorang kawan, katalah namanya pulak Pak Mail.

Pak Samad dan Pak Mail dah lama bersahabat. Sejak zaman belajar lagi. Rezeki pulak dapat kerja tempat yang sama. Kuarters perumahan pun berjiran sebelah-menyebelah. Jadi diorang berdua ni memang rapat la.

Pada suatu hari, Pak Mail ajak pergi jumpa seseorang yg hebat. Katanya banyak ilmu dan pandai mengubat. Pak Samad pun follow je lah. Sebab kawan, mestilah percaya. Sampai saja ke tempat yang dituju, teko dan pasu gergasi menyambut mereka. Selamat datang ke Kerajaan Langit.

Pak Samad dan Pak Mail diajak menyembang dengan Ayah Pin. Kalau berborak ni, tak sah la kalau takde teh panas untuk minum-minum. Ayah Pin hidangkan diorang teh dan biskut kering. Gaya menyembang orang tua-tua.

Tapi yang pelik, Ayah Pin bagi satu kapsul berwarna coklat.

“Makan ni, maajun. Ini jamu untuk bagi badan kuat!” paksa Ayah Pin.

Pak Mail memang terus telan. Mungkin dah berbiji-biji dia telan sebelum ni. Pak Samad pulak rasa ada benda yang tak kena. Jadi dia acah-acah telan, padahal pil coklat tu dia masukkan dalam kocek baju.

Mereka berdua pun balik ke rumah setelah habis menyembang malam.

Pak Samad lupa kat kocek baju dia ada pil coklat yang Ayah Pin bagi. Dia pun letak baju tu dalam baldi air. Rendam untuk basuh esok. Pak Samad pun masuk tidur.

Esoknya, Pak Samad bangun nak basuh baju-baju dalam baldi air. Bila dia masuk tandas, alangkah terkejutnya! Ada bau yang sangat busuk menusuk ke hidung. Nak termuntah! Cuba korang teka bau apa tu?

Ya, itulah bau taik. Setepatnya, taik Ayah Pin!

Benarlah dakwaan ramai bekas pengikut. Ayah Pin bagi makan taik dia!


Marie Antoinette: Penyebab Jatuhnya Monarki Perancis?

Marie Antoinette atau Maria Antonia Josepha
Johanna merupakan Permaisuri Perancis terakhir sebelum Revolusi Perancis. Marie
lahir di Vienna pada 2 November 1755, Austria dan puteri bongsu dari pasangan
diraja iaitu Maharani Maria Theresa, ratu kerajaan Habsburg dan Maharaja
Francis I, pemerintah empayar Holy Roman.

Pada umur 15 tahun, Marie dikahwinkan dengan pewaris takhta Perancis iaitu Louis XVI. Perkahwinan ini menjadi simbolik kepada revolusi sistem monarki Perancis. Kisah perkahwinan mereka juga menjadi gempar dalam kalangan masyarakat sehingga Marie menjadi perbualan hangat mereka.

Pada 1789, setelah selesai Revolusi Perancis, para kerabat diraja termasuk Marie dipaksa untuk hidup dibawah kawalan para revolusi. Tahun 1793, raja Perancis iaitu suami Marie dibunuh dan Marie ditahan atas dakwaan jenayah-jenayah berat yang mampu melawan Republik Perancis. Pada 16 Oktober 1793, Marie dihukum pancung yang dilaksanakan oleh Charles Henri-Sanson.

Awal
Kehidupan

Di awal usia Marie, dalam pertengahan tahun
1750-an, berlaku ketidakstabilan dalam dunia monarki Eropah sehingga menunggu
masa untuk sesebuah kerajaan monarki melakukan peperangan. Pada tahun 1766,
kerajaan Hubsburg dan Perancis mempunyai cara bagi mengelak perkara tidak
diingini berlaku iaitu mengadakan persekutuan sesama kerajaan melalui
perkahwinan. Maka, Maharani Theresa memilih Marie Antoinette sebagai calon
untuk mengahwini putera Perancis iaitu Louis XVI.

Empat tahun kemudian, Marie dan Louis dikahwinkan
di Vienna pada usia remaja iaitu 15 dan 16 tahun. Pada 16 May 1770, majlis
perkahwinan diraja berlangsung di Versailles di mana seramai 5,000 orang tetamu
hadir bagi melihat pasangan pengantin muda ini. Di sinilah bermulanya kehidupan
Marie sebagai perhatian orang ramai.

Kepopulariti
Marie Sebagai Ratu

Pada 10 May 1774, Louis XVI ditabal sebagai Raja Perancis.
Maka, secara automatik Marie menjadi Ratu Perancis. Kehidupan baginda sebagai
ratu bukanlah kehidupan yang mudah seperti dalam kisah dongeng. Selain harus
bertugas dalam bidang politik kerajaan bagi membantu suaminya, baginda juga
harus bersosial dengan kerabat diraja dan para menteri bagi menjaga statusnya.
Bagi mengimbangi kehidupan peribadi dengan kerjayanya, Marie mempunyai hobi
mewah bagi mengisi masa lapangnya. Salah satunya adalah memakai pakaian orang
gaji bersama peneman ratu dan berseronok di ladang yang bertempat di luar
kawasan istana.

Dari perkahwinan Marie, baginda menjadi popular
dalam masyarakat Perancis. Namun masa yang berlalu singkat seiring dengan
pertambahan populasi, kepopulariti Marie semakin berkurang. Semakin ramai tidak
menyukai Marie kemudian beberapa akhbar menyebarkan tentang keburukan Marie, konon
sikapnya yang boros menggunakan duit kerajaan dan mempunyai hubungan seks
dengan ramai lelaki. Tambahan pula, Marie dijadikan sebab mengapa segala
permasalahan Perancis muncul, seolah-olah Marie adalah pesalah yang harus dihukum.

“Semua
Salah Marie!”

Namun hakikatnya bahawa permasalahan Perancis berlaku akibat penglibatan Perancis dalam Revolusi Amerika. Pada 1776, atas arahan Marie, Perancis masuk campur bagi membantuk pihak Amerika menghalau British yang semakin berpengaruh di tanah Amerika sehinggalah campur tangan itu memakan diri sendiri: peningkatan hutang kerajaan. Bagi membantu melangsaikan hutang, cukai adalah jalannya. Namun hanya rakyat saja yang wajib membayar cukai dan dikecualikan kepada para gereja dan bangsawan yang mempunyai harta kekayaan yang mewah. Dari kesengsaraan itu, rakyat mempersoalkan perbelanjaan melampau kerajaan.

Raja Louis XVI dan para menteri berusaha untuk
membuat polisi cukai baru iaitu mengenakan cukai juga kepada para gereja dan
bangsawan tetapi para bangsawan menentang polisi itu. Demi mempertahankan ‘hak
istimewa’ mereka, Marie dijadikan bahan untuk dipersalahkan atas hutang
kerajaan kerana Marie yang kononnya ‘lebih kaya’ dari mereka kuat berbelanja
demi kepentingan diri.

Pada 1789, perwakilan dari rakyat, gereja, dan bangsawan berkumpul di Versailles bagi membincangkan tentang mereformasikan Perancis namun para gereja dan bangsawan tidak mahu bekerjasama kerana perbincangan tersebut akan mengganggu hak istimewa mereka. Kemudian, delegasi “Third Estate” yang terdiri daripada para ‘Pencerah’ yang memperjuangkan kebebasan dan kesamarataan sivik, menubuhkan Perhimpunan Kebangsaan bagi menggantikan sistem monarki dan menyerahkan kepada rakyat.

Pada masa yang sama, rakyat semakin sengsara
kerana masalah ekonomi Perancis dan mempercayai bahawa kerabat diraja dan para
bangsawan berkomplot bagi menentang rakyat. Marie sekali lagi menjadi bahan
tuduhan untuk memuaskan amarah rakyat. Para kartunis dan akhbar menggelarkan
Marie sebagai ‘Pelacur Austria’ kerana Marie membantu pemerintah Austria iaitu
abangnya bagi menyelesaikan konflik Austria yang merupakan musuh Perancis.

Para rakyat sanggup buat apa saja bagi melemahkan
sistem monarki walaupun terpaksa memalukan ratu mereka. Pada Oktober 1789,
demonstrasi dalam kalangan wanita Perancis berlaku kerana kenaikan harga roti
dan barangan yang tiba di Versailles, memaksa kerabat diraja pergi ke istana
Tuileries dan dipenjarakan.

Pada bulan Jun 1791, raja Louis XVI dan ratu
Marie merancang untuk melarikan diri ke sempadan Austria-Perancis, di mana
abang Marie yang merupakan maharaja Holy Roman menunggu dengan para tenteranya,
kemudian menumbangkan Perancis yang dikuasai para revolusi dan memulihkan
kembali sistem monarki. Namun usaha mereka dan para kerabat gagal kerana dapat
dikesan oleh para revolusi, seterusnya menangkap dan membawa mereka ke Paris.

Monarki
Perancis Di Hujung Tanduk

Pada bulan Apirl 1792, bagi menguji kesetiaan
rakyat kepada raja dan ratu Perancis, kerajaan revolusi Jacobin mengisytiharkan
perang ke atas Austria. Kekalahan tentera Perancis dalam menentang Austria menjadi
batu loncatan lagi kepada rakyat untuk menyalahkan Marie, konon Marie
bersubahat dengan Austria dengan memberi maklumat ketenteraan.

Pada bulan Ogos, demonstrasi besar-besar berlaku di Tuileries sehingga menggulingkan terus pemerintahan monarki dan kerabat diraja dikurung di Temple. Seminggu kemudian, beberapa orang kerabat diraja disoal siasat oleh kerajaan Paris Commune yang membawa kepada mereka dibunuh dalam pembunuhan beramai-ramai pada 3 September, termasuklah sahabat baik Marie, Princesse de Lamballe.

Pada 21 September 1792, sistem monarki sah
digulingkan dan Republik Perancis ditubuhkan dan badan National Convention
dijadikan sebagai badan kerajaan. Louis XVI dipisahkan dari keluarga diraja dan
dibicarakan dalam mahkamah. Gara-gara para revolusi tidak mahu ‘menyimpan’ lama
Louis, Louis disabitkan kesalahan kerana mengkhianat kerajaan sendiri. Baginda
dikenakan hukuman pancung menggunakan guillotine pada 21 Januari 1793.

Manakala Marie pula dibicarakan dalam mahkamah
Revolutionary Tribunal pada 14 Oktober 1793. Baginda disabitkan 3 kesalahan:
pemborosan harta kerajaan, mengancam keselamatan kerajaan, dan pengkhianatan
terhadap kerajaan sendiri. Pada 16 Oktober, Marie dikenakan hukuman pancung
dengan guillotine. Di sinilah berakhirnya hidup Marie Antoinette, hidup yang
penuh kontroversi sehingga menjadi penyebab keruntuhan monarki Perancis.

Legasi
Marie

Pengajarannya? Bagi para revolusioner, kehadiran Marie Antoinette menandakan bermulanya kepincangan sistem monarki Perancis. Hubungan baik dengan Austria dijadikan bukti tentang pengkhianatan Marie. Mereka dan rakyat yang menyokong revolusi melihatkan ‘pengorbanan’ Marie sebagai langkah utama dalam melaksanakan Revolusi Perancis.

Selepas lama kematian Marie, ratu Perancis
terakhir ini menjadi figura sejarah penting dunia kerana kehidupan Marie
berkait dengan idea konservatif, pengaruh gereja Katolik, kekayaan dan fesyen,
sehingga Marie diabadikan dalam penulisan buku, filem dan media lain. Bagi
dunia politik, Marie disimbolikkan sebagai konflik kelas diraja, sistem aristokrat
Barat, dan sistem mutlak monarki.

Ada yang berpendapat, Marie dipaksa keluarga
untuk mengekalkan sistem monarki. Ada sisi baik Marie sebenarnya iaitu seorang
isteri dan ratu yang bertanggungjawab dan penyayang terhadap 3 orang anaknya.
Kita boleh lihat Marie bukanlah pemerintah yang mengabaikan kerajaannya. Namun,
sebab tindakan baginda yang menyebabkan amarah rakyat, bermulanya Revolusi
Perancis.

RUJUKAN:


Kenapa Jepun Jarang Ada Masakan Berasaskan Daging?

Korang perasan tak, kebanyakkan masakan Jepun tidak menggunakan daging terutamanya lembu. Orang Jepun ni lagi suka guna hidupan laut seperti ikan untuk buat lauk.

Kenapa boleh jadi macam gitu?

Dulu orang Jepun ni tidak dibenarkan makan daging mamalia seperti lembu, rusa dan babi setelah agama Buddha memasuki negara itu.

Dari situlah Maharaja Tenmu keluarkan titah untuk mengharamkan orang Jepun makan daging bermula tahun 675 A.D.

Kalau berdegil juga, hukum berat akan menanti. Bagi masyarakat Jepun zaman tu, tak jadi masalah pun sebab deme lagi suka makanan laut seperti kerapu dan siakap. Ye lah kerapu dan siakap senang nak cari. Lembu pula kena ternak, bagi makan dan nak sembelih lagi memang susah.

Dah lah negara deme ni bergunung-ganang, bela lembu nanti menyusahkan orang je sebab akan berlanggar dengan kereta kuda vtec. Baik guna lembu untuk membajak sawah.

Walaupun daging diharamkan, golongan T20 dekat Jepun tu makan je tapi deme bagi alasan. Kononnya T20 ni makan daging atas faktor perubatan, padahal deme tak nak B40 bising.

Paling pelik sekali adalah orang Jepun anggap minum susu lembu ni macam kita minum darah lembu. Pedagang Portugis yang datang Jepun pun sampai naik pening kepala deme kena tegur macam gitu.

Jadi sampai bila orang Jepun tak boleh makan daging?

Lepas 1200 tahun, barulah Maharaja Meiji memansuhkan larangan memakan daging. Sejak itu orang Jepun mula menyerap masakan berasaskan daging dari Korea, China dan Eropah ke dalam masakan deme. Akhirnya dapat juga deme menikmati daging seperti bangsa lain.

Nak tahu lagi banyak tentang Jepun, ni buku yang sesuai untuk korang. KITAB TAMADUN JEPUN dah ada kat Shopee sekarang. Cepat beli sebab ada promosi sempena sales 11.11. Boleh beli di https://bit.ly/KTJepun


Cara Samak Zaman Purba

Samak secara terminologinya bermaksud proses menukar kulit haiwan menjadi kulit yang boleh digunapakai. Caranya ialah dengan membuang tisu dan sisa yang melekat padanya. Kalau ikut cara sekarang, kita menggunakan pelbagai bahan kimia untuk melarutkan tisu tisu tersebut di kilang proses. Itu kisah sekarang, tapi kisah dahulu lain.

Aku selalu pelik kenapa bila aku perhatikan peta kedudukan perumahan kota purba dan zaman Pertengahan, rumah tukang kulit mesti berada jauh di pinggir bandar. Kemudian aku baru perasan, tukang kulit
zaman dahulu menggunakan kencing dan tahi untuk menyamak kulit. Jadi…ya. Kencing
dan tahi.

Untuk memahami proses samak, kita kena faham dahulu proses dan magis di sebalik pemprosesan kulit. Untuk membuang tisu tisu di kulit, kita perlukan bahan kimia yang mampu melarutkan pepejal tisu kepada cecair yang senang dibuang. Dalam Pendidikan Islam, ada disebutkan kita boleh menyamak kulit haiwan menggunakan kulit pokok.

Sebenarnya, pokok di sini bukan sebarang pokok. Ada sesetengah pokok seperti pokok paya bakau mengandungi bahan kimia asid tanik, bahan pelarut protein seperti daging. Yang rasa kelat semasa minum teh peka atau selepas makan buah tak masak tu sebab asid tanik lah.

Tapi, itulah… kulit pokok sebegini agak payah nak dijumpai di kawasan Mesopotamia. Oleh itu, mereka menggunakan kencing sebagai pengganti. Berbanding kulit pokok yang berasid, kencing adalah alkali lemah. Walau bagaimanapun, ia masih cukup kuat untuk melaruti protein.

Sebab itu kalau kita
perhatikan, orang zaman dahulu banyak menggunakan kencing untuk membasuh kotoran
degil. Sabun lantai rumah anda itu juga adalah sejenis alkali. Bahkan, ada
terkandung dalam catatan terdahulu bahawa tukang basuh lebih suka menggunakan
kencing berbanding sabun sebab tahap efektifnya yang bagus. Selain itu, ia juga
boleh digunakan sebagai pemutih gigi dan juga bahan serbuk api.

Sekarang, kita kembali pada penggunaan kencing dalam memproses kulit. Cara pemprosesan ini ialah pada mulanya, tukang kulit akan lembutkan bahan mentah kulit itu terlebih dahulu. Kulit mentah akan direndam sehingga cukup waktunya. Selepas lembut, segala jenis isi dan tisu yang melekat akan dibuang menggunakan pisau.

Selepas itu, mereka akan merendam kulit tersebut ke dalam kencing untuk beberapa jam lamanya. Perkara ini akan membuang bulu bulu pada kulit berkenaan. Kemudiannya, kulit itu akan dilumur dengan tahi atau direndam dalam air otak haiwan.

Secara saintifiknya, tahi dan air otak itu mempunyai enzim yang mampu melembutkan kulit tersebut seperti pepsin. Perut dan hempedu hidupan sentiasa menghasilkan enzim yang mampu menghancurkan daging. Enzim enzim ini selalunya dikumuhkan sekali ke luar badan sebagai tahi. Dalam kes ini, tahi yang digunakan ialah tahi anjing dan tahi unggas seperti ayam dan merpati. Kemudian, sisa tisu dan bulu yang melekat akan sekali lagi dibuang menggunakan pisau.

Setelah itu, kulit tersebut akan direndam ke dalam larutan garam dan kemudiannya bahan berasid untuk memudahkan mineral penyamak menembusi kulit. Mineral ini akan melekat pada struktur protein kulit dan menyebabkannya lebih kalis air serta lebih kebal terhadap serangan bakteria. Sekiranya anda miskin, gunalah balik kencing anda tu.

Cumanya, kencing yang digunakan kali ini adalah berbeza. Ia adalah kencing yang sudah ditapai lama. Kencing yang ditapai adalah lebih mengakis daripada kencing biasa. Akhirnya, kulis ini akan dibersihkan, dikeringkan dan sudah boleh digunapakai. Jadi, sekiranya anda ternampak banyak bekas bekas dan pasu paying di rumah tukang kulit tradisional, jangan la anda gatal tangan pergi buka bekas tersebut.


Sniper Finland Yang Menghantui Soviet

Semasa Perang Musim Sejuk (1939 – 1940) antara Kesatuan Soviet dan Finland, Hayha berkhidmat sebagai seorang penembak tepat tentera Finland menentang tentera Tentera Merah dalam 6th Company of JR 34. Dalam Pertempuran Kollaa yang tercetus dalam suhu antara −40°C ke −20 ° C, berpakaian sepenuhnya dalam ‘selimut’ putih.

Pakar-pakar ketenteraan yang dibuang Stalin telah menyebabkan huru-hara, dan tentera Soviet tidak keluar bertempur dengan sut penyamaran putih dalam kebanyakan perang, membuat mereka dengan mudah dikesan oleh penembak tepat.

Sejarahwan Ketenteraan Finland, Robert Brantberg telah memberi kredit kepada Hayha kerana 542 orang tentera Soviet yang disahkan menjadi habuan Hayha, manakala dokumentari yang ditayangkan di Finland menyatakan 505 orang tentera Soviet yang menjadi mangsa Hayha. Sebuah papan carta harian mangsa sniper untuk Perang Kollaa telah dibuat untuk mengira jumlah mangsa penembak tepat Finland.

Semua mangsa bidikan Häyhä telah dicapai dalam masa kurang dari 100 hari. Secara purata sebanyak lima orang menjadi mangsa Hayha setiap hari. Perlu diingatkan, di Finland, waktu siang sangat pendek.

Häyhä menggunakan rifle M/28-30 dengan nombor siri 60974, sesuai dengan tubuh beliau yang bertinggian 1.6 meter bersamaan 5 kaki 3 inci. Kalau admin berdiri sebelah dia, dia duk bawak ketiak admin jea.. LoL.. Berbalik kepada tajuk, senapang itu adalah versi pendek “Pystykorva”, sejenis senapang dari variasi Mosin–Nagant berkatrij 7.62×54mmR yang digunakan oleh Finnish White Guard.

Dia lebih suka menggunakan pajera besi daripada menggunakan teleskopik untuk membidik sasaran yang lebih jauh. Ini kerana sniper mesti menaikkan kepalanya lebih tinggi bila menggunakan teleskopik yang mempunyai kaca berkilat, untuk meningkatkan ketepatan.Selain itu kaca teleskopik mudah menjadi kabur dalam cuaca sejuk.

Penggunaan pajera besi membantu penyembunyian Hayha (silau cahaya matahari yang terpantul dari kanta teleskopik boleh mendedahkan kedudukan sniper yang sedang bersembunyi). Selain taktik-taktik ini, beliau kerap membentuk benteng salji di hadapan beliau untuk menyembunyikan dirinya, selain manjadi pengalas untuk senapang Spitz beliau. Beliau juga dikenali kerana mengemam salji dalam mulutnya ketika menembak, untuk mengelakkan nafas berwap yang boleh mendedahkan posisinya dalam cuaca sejuk.

Tentera Soviet telah melaksanakan usaha-usaha untuk membunuh Hayha dengan cara menggunakan penembak tepat untuk memusnahkan penembak tepat dan mogok meriam (atau hujan peluru meriam) dan pada 6 Mac 1940, Hayha telah cedera rahang kiri akibat ditembak dengan peluru letupan oleh Tentera Soviet, menhancurkan pipi kiri beliau.

Rakan-rakan kompeni beliau telah menyelamatkan Hayha dan berkata “separuh mukanya telah hilang”, tetapi dia masih hidup, cuma tidak sedarkan diri. Beliau kembali sedar pada 13 Mac, di hari gencatan senjata diisytiharkan. Tidak lama selepas perang, Häyhä telah dinaikkan pangkat dari Alikersantti (setaraf Sarjan) ke pangkat Vänrikki (Leftenan 1) oleh Marsyal Carl Gustaf Emil Mannerheim.

Ia mengambil masa beberapa tahun untuk Häyhä pulih dari luka beliau. Peluru telah menhancurkan rahang dan menghilangkan pipi kirinya. Walau bagaimanapun, dia telah membuat pemulihan penuh dan menjadi seorang penternak anjing dan penembak rusa selepas Perang Dunia II, dan selalu turun memburu bersama Presiden Finland iaitu Urho Kekkonen.

Apabila ditanya bagaimana beliau menjadi penembak yang baik, Häyhä menjawab “Latihan.” Apabila ditanya sama ada beliau menyesal membunuh begitu ramai orang, dia berkata, “Saya hanya melakukan tugas saya, dan apa yang saya diberitahu untuk lakukan dan juga apa yang saya mampu buat.”

Simo Häyhä menghabiskan tahun terakhirnya di Ruokolahti, sebuah kawasan perbandaran kecil yang terletak di tenggara Finland, berhampiran sempadan Rusia. Simo Häyhä meninggal dunia dalam rumah jagaan veteran perang di Hamina pada tahun 2002 pada usia 96.


Paradoks Fermi – Mana Hilang Si Makhluk Asing

Diceritakan bahawa Enrico Fermi sedang makan tengah hari bersama rakan-rakannya, sewaktu dia bertanya soalan ini – “Mana mereka?”

“Mereka” di sini merujuk kepada makhluk asing.

Fermi merupakan saintis yang hebat. Dia adalah antara tokoh penting dalam proses pengenalan bom atom kepada manusia. Namun soalan Fermi itu, bukanlah benda baru, sebaru bom atom yang dia cipta. Namun soalan itu adalah soalan lama yang kemudian Fermi cuba olah supaya boleh dibicarakan dari sudut sains dengan lebih terperinci.

Soalan Fermi tu sendiri tidaklah aneh. Kalau diikutkan, ada berjuta bintang di langit. Katakan setiap bintang tersebut mempunyai planet mereka sendiri, maka akan ada banyak planet yang barangkali mampu menampung hidupan – sama seperti Bumi.

Tapi, berdasarkan pemerhatian kita sehingga ke hari ini, masih tiada lagi cubaan dari makhluk dari angkasa untuk cuba menghubungi kita.

Kenapa?

Itulah Paradoks Fermi. Kenapa mereka tak berhubung dengan kita, sedangkan kebarangkalian untuk mereka turut hidup di semesta yang luas ini ada?

Dalam usaha kita untuk mencari tanda-tanda kehadiran makhluk lain seperti kita di luar sana, kita tubuhkan Search for Extraterrastrial Intelligence (SETI) untuk cuba menghubungi dan mencari mereka melalui gelombang radio, dengan data paling menarik yang pernah kita dapat pastinya data “Wow” dari satu sudut angkasa yang kita tidak pasti sumbernya.

Kalau kau bertanya kepada 10 orang ahli kaji angkasa, mana makhluk asing, aku percaya kau akan dapat 10 jawapan yang berbeza.

Hal ini disebabkan oleh hakikat bahawa kajian terhadap kewujudan makhluk asing ini adalah terhad, semacam kita duduk di Malaysia dan tanya kalau-kalau ada orang duduk di kawasan Indonesia tanpa pernah pergi ke tempat itu sendiri. Satu-satunya cara untuk kita semak kalau-kalau ada makhluk hidup di Indonesia adalah dengan cara pasang unggun api, dan hantar isyarat asap ke sebelah sana.

Tu contohlah tapi…

Kita di Bumi, dan kita cuba mencari kalau-kalau ada makhluk lain yang wujud nun jauh di galaksi belah sana. Agak janggal pula. Bukan?

Jadi, apa yang kita mampu buat hanyalah sekadar ber-teori dan ber-retorik, kita boleh cakap mungkin seperti ini, mungkin seperti itu, tapi tiada siapa yang mampu mengesahkan hal terbabit, meskipun orang tersebut adalah penulis buku Konspirasi Alien.

Berikut adalah antara anggapan/hipotesis terkini bagi membincangkan Paradoks Fermi – kenapa makhluk asing tak pernah cuba menghubungi kita, sedangkan kebarangkalian untuk mereka wujud itu tinggi.

1. Down The Rabbit Hole.

Pernah tengok filem Matrix? Tak pernah? Cuba tengok sekali. Matrix merupakan antara francais filem pertama yang bermain dengan kebarangkalian bahawa alam yang kita diami ini sebenarnya hanyalah simulasi komputer. Dalam filem tersebut, Neo merupakan antara manusia terpilih yang “tersedar” dari alam simulasi tersebut, hanyalah untuk menyedari bahawa alam tersebut dikawalselia oleh robot.

Down the rabbit hole sebenarnya mengambil aspirasi dari topik yang sama. Baru-baru ini, kelihatan semakin ramai saintis yang mula meneroka kebarangkalian bahawa alam ini adalah hologram. Jadi kalau dah alam ni hologram, makhluk asing yang sebenar, yang ingin kita jumpa pastinya bukan di alam ini, sebaliknya di alam di sebelah sana.

Bagaimana kita nak jumpa mereka? Pilihlah sama ada pil merah atau pil biru.

2. They Are Already Here.

Ini mungkin jadi kegemaran tahi konspirasi. “Dah ada banyak lah sebenarnya tanda bahawa makhluk asing tu pernah sampai ke Bumi. Kau tengok piramid tu. Tak jin, makhluk asing la yang buat tu.” jerit Pak Abu dengan lantang.

Hipotesis ini sebenarnya agak sukar untuk diterima, salah satu faktornya adalah kerana anggapan bahawa makhluk asing sebenarnya dah berada di Bumi ni seperti tidak mempunyai apa-apa kesan yang ketara.

Yang selalu dipertikaikan mengenai kehadiran makhluk asing di Bumi ni sebenarnya lebih kepada tempat di mana mereka sering kelihatan – di negara-negara Barat. Bahkan geng konspirasi sendiri percaya ada kesepakatan antara kerajaan untuk menutup kes-kes berkaitan makhluk asing, ala-ala filem Man In Black.

Cuma satu jer nak tanya, kalau betul makhluk asing dah ada di Bumi. Apa gunanya kau bersembunyi di Bumi, sedangkan kau lebih pertama mampu untuk sampai ke Bumi? Kenapa tak kolonisasi je Bumi ni, dah alang-alang teknologi kau canggih?

3. Our Wires Are Crossed

Pada waktu sekarang, kita sedang cuba untuk mengesan kewujudan makhluk asing dengan cara menghantar gelombang radio ke udara. Antara agensi terkenal yang mempelopori hal ini adalah Search for Extraterrestial Intelligence (SETI).

Bagaimana kalau cubaan kita itu sia-sia, kerana kita menggunapakai gelombang radio, sedangkan makhluk asing tersebut menggunakan gelombang inframerah?

Kita sendiri tidak tahu kalau itu yang sedang terjadi, kerana sama ada betul atau salah, kita tidak akan menerima apa-apa isyarat dari atas sana.

4. They Live In Unlikely Place

Di mana sebenarnya kita nak cari makhluk asing ni? Salah satu model yang boleh kita gunakan, pastinya adalah Bumi. Di Bumi, selain manusia, kita juga ada haiwan dan tumbuh-tumbuhan.

Kepelbagaian biodiversiti ini terjadi akibat dari keadaan Bumi itu sendiri, ia mempunyai air dan oksigen, jadi saintis sekarang lebih fokus untuk mencari planet dengan ciri-ciri seperti Bumi.

Namun bagaimana pula kalau mereka (makhluk asing) tidak tinggal di planet seperti Bumi? Sebaliknya, mereka tinggal di planet yang penuh dengan gas karbon dioksida, dan mereka mempunyai insang, bagi menapis pernafasan mereka?

Eh, mereka bernafas ke?

Disebabkan kita sendiri pun tak tahu apa sebenarnya bentuk makhluk asing yang ingin kita cari, ada kemungkinan bahawa planet-planet yang kita anggap tidak sesuai untuk hidupan tumbuh mungkin berpenghuni.

5. Earth Is A Fishbowl

Hipotesis ini turut dikenali sebagai Zoo Hypothesis. Secara mudahnya, kalau anda pernah tonton filem Star Trek, salah satu benda yang Federation buat adalah mereka melarang mana-mana anggota mereka untuk berinteraksi dengan makhluk di planet yang belum maju.

Kemajuan planet ni ada beberapa jenis, diambil daripada Kardashev Scale. Kita ada 3 jenis kemajuan peradaban, iaitu Type-I civillization, di mana makhluk di planet tu boleh guna semua sumber yang ada di planet tersebut dengan sepenuhnya. Type-II civillization pula, penduduk di planet tersebut dah mampu menggunapakai tenaga dari bintang berhampiran mereka, dan untuk Type-III, mereka dah mampu menggunapakai tenaga dari keseluruhan sistem galaksi mereka.

Agak-agaknya, kita di Bumi ni peradaban ke berapa?

Ya, kita masih lagi belum melepasi peradaban pertama (anggaran peradaban kita adalah peradaban 0.77), dan disebabkan kita masih belum layak untuk mengembara ke luar sana, mungkin sebab itu mereka tidak mengganggu kita.

6. They Use Tech To Spy

Manusia pernah pergi ke Bulan atau tidak? Ok, aku tak peduli jawapan kau, tapi kita sendiri telah berkali-kali menghantar objek ke Bulan. Jangan jadi ejen konspirasi dan geng bumi leper sangat nak cakap semua tu konspirasi Yahudi, sebab selain geng Yahudi, baru-baru ni, saintis dari China dah berjaya daratkan probe dekat Far Side of The Moon. Jangan cakap China, Jepun pun dah pergi. India, mereka masih dalam perancangan kalau tak silap.

Kalau perasan, space exploration ni kita selalunya tak hantar objek bernyawa, kerana kita tahu risiko bahawa objek tersebut mungkin tidak selamat. Jadi, ada kebarangkalian bahawa makhluk asing, seandainya wujud, tidak menghantar diri mereka sendiri, sebaliknya menghantar teknologi-teknologi mereka yang kita tidak tahu apa bentuknya, untuk mencari kita.

Mungkin mereka hantar meteor sahaja untuk spy kita?

Aicewah.

7. Space Is Too Vast.

Selepas Big Bang, alam semesta mengalami fasa perluasan. Hatta sewaktu anda sedang membaca ini pun, alam sedang berkembang dalam keadaan memecut (semakin cepat). Ingat tak tadi kita diberitahu bahawa kita menggunapakai gelombang radio untuk mencari makhluk asing? Mungkin juga, sewaktu kita sedang mencari mereka, mereka juga sedang menjauh dari kita.

Aduh, mungkinkah itu suratan takdir?

8. Destroy or Be Destroyed.

Ok, aku tahu kau berminat nak berjumpa dengan makhluk asing, tapi ada jaminankah kalau-kalau makhluk asing tu sendiri berminat nak jumpa dengan kau?

Kalau kita tengok balik kitaran makanan di Bumi, segalanya bermula dengan tumbuhan, dan selalunya ia akan berakhir dengan manusia sebagai pemangsa terakhir.

Belajar daripada alam kita sendiri, setiap spesis mempunyai naluri untuk berada dalam keadaan selamat, dan barangkali salah satu sebab kenapa mereka diam sehingga sekarang adalah kerana itu – mereka takut adanya penambahan baru pada rantaian makanan.

9. Life is Rare.

Hipotesis ini juga dipanggil sebagai Rare Earth Hypothesis. Hipotesis ini mendapat agak banyak pengikut dari kalangan saintis, kerana mereka berpandangan bahawa untuk melahirkan hidupan, ia perlu ciri-ciri yang amat spesifik.

Benda hidup di Bumi terdiri dari Carbon-based, jadi kita perlu mencari sebuab planet dengan jumlah karbon yang tinggi di dalamnya. Selain itu, untuk hidupan seperti kita lahir, planet tersebut perlu berada di Goldilock Zone, zon di mana planet tersebut tidak terlalu dekat dengan bintangnya, kalau dekat sangat, nanti planet tu akan panas, tandus dan kering. Planet tersebut juga tak boleh terlalu jauh, atau dia akan jadi terlampau sejuk.

Selain dua ciri di atas, planet yang mampu menampung hidupan juga perlu ada medan magnet yang tersendiri, kerana medan magnet berfungsi untuk melindungi planet tersebut dari ribut angkasa. Selain medan magnet, planet tersebut tidak boleh berputar terlalu laju, dan kecondongan planet tersebut juga perlu berada pada tahap minima. Kalau planet tu terlampau condong, akan berlaku pertukaran musim yang ekstrim, sekejap bahagian hemisfera utara musim panas, tak sampai sebulan tiba-tiba musim sejuk.

Ha, nampak tak leceh sebenarnya nak cari planet yang betul-betul sebijik macam Bumi? Jadi sebab itulah ada saintis berpandangan bahawa Bumi ni unik, dan salah satu sebab kenapa “mereka” tak datang ke Bumi, sebab “mereka” tu sendiri pun tak wujud.

We are alone bebeh.

Jadi, hipotesis mana yang anda rasa betul? Atau, makhluk asing tak wujud?

Wallahualam.

P/s:

1. We Are The Alien tak diulas sebab tak best. Ada ke patut dia nak cakap kita ni cucu cicit tinggalan alien?

2. Ini bukan artikel sains, lebih kepada sains fiksyen. Perbincangan mengenai Paradoks Fermi pun sebenarnya lebih kepada persoalan-persoalan sekitar ini juga, kenapa itu, kenapa ini. Kita tak ada bukti yang konklusif, jadi semua ini hanyalah untuk borak-borak di kedai makan sahaja.

Kredit gambar:Ten Solutions to the Fermi Paradox. https://www.reddit.com/r/Futurology/comments/3n5z5m/ten_solutions_to_the_fermi_paradox/

Bacaan lanjut:

Webb, Stephen (2015). If the Universe Is Teeming with Aliens… Where Is Everybody? Seventy five Solutions to the Fermi Paradox and the Problem of Extraterrestrial Life (2nd ed.). Copernicus Books. ISBN 978-3-319-13235-8.

Ward. P., Brownlee. D. E. (2000). Rare Earth: Why Complex Life Is Uncommon in the Universe.

Kardashev, N. (1997). “Cosmology and Civilizations”. Astrophysics and Space Science. pp 25–40. doi:10.1023/A:1000837427320.

Virk, Rizwan. “The Simulation Hypothesis: An MIT Computer Scientist Shows Why AI, Quantum Physics, and Eastern Mystics All Agree We Are In a Video Game.”

Ball, John A. (Jul 1973). “The Zoo Hypothesis”. Icarus. 19 (3): 347–349. doi:10.1016/0019-1035(73)90111-5.

Galaxy Simulations Offer a New Solution to the Fermi Paradox

Wow! mystery signal from space finally explained


Kepimpinan Dwi-Tunggal Negara: Tun Razak Dan Tunku Abdul Rahman

Tun Razak

Pada peringkat awal kepimpinan negara, nama Tun Abdul Razak tidaklah se’gah’ dan sebaris dengan nama-nama pemimpin Pahang seperti Shariff Daud, Abdul Rahman Talib, dan Dato’ Abu Samah. Beliau juga bukanlah antara penggerak awal dalam penentangan terhadap Malayan Union seperti Dato’Onn Jaafar dan Tun Dr. Ismail.

Ketika berusia 25 tahun, Tun Abdul Razak menerima biasiswa kerajaan dan berangkat ke London bagi melanjutkan pelajaran. Ketika belajar di sana, beliau menyertai Parti Buruh yang dianggap puak berhaluan kiri dan radikal.

Walaubagaimanapun, penglibatan Tun Abdul Razak dalam gerakan radikal telah pun bermula di Pahang sejak tahun 1944. Beliau menyertai pasukan WATANIAH yang dipimpin oleh Yeop Mahidin Bin Mohd Shariff dalam perjuangan menentang pendudukan Jepun di Tanah Melayu.

Meskipun dilahirkan dalam kalangan pembesar Melayu yang dekat dengan institusi istana, beliau dibesarkan di persekitaran desa yang serba tertindas ketika zaman penjajah. Keadaan ini sedikit sebanyak meningkatkan semangat nasionalisme beliau.

Apabila beliau memilih gerakan radikal ketika menjadi aktivis pelajar di London, tidaklah bermaksud Tun Abdul Razak cenderung kepada politik berhaluan kiri.

Mungkin ini salah satu cara beliau memanifestasi penentangan beliau terhadap kerajaan penjajah Inggeris. Mengikut fakta sejarah, Tun Abdul Razak menyertai UMNO pada Ogos 1950, tiga bulan setelah beliau diterima menjadi peguam.

Tunku Abdul Rahman

Bagi Tunku Abdul Rahman pula, walaupun tidak menyertai Kongres Melayu Pertama di Kelab Sultan Sulaiman, beliau sentiasa dihubungi oleh Dato’ Onn memandangkan jawatan beliau sebagai pengerusi UMNO Kedah. Pada 30 Mei 1946, Sir Edward Gent mengutus surat kepada Tunku bagi membolehkan pihak Inggeris untuk bertemu dengan wakil UMNO yang dipimpin oleh Dato’ Onn.

Malangnya Tunku dikecam hebat oleh UMNO Kedah apabila beliau bersetuju untuk membantu menyampaikan ‘hajat’ pihak Inggeris. UMNO menganggap Tunku seperti cuba menjadi ‘budak suruhan’ Inggeris supaya memujuk Dato’ Onn menemui Sir Edward Gent bagi mencapai titik persefahaman.

Akibat kecaman tersebut, Tunku seakan merajuk dan enggan meneruskan perjuangan bersama UMNO. Beliau mengambil keputusan untuk berlepas ke London bagi melanjutkan pelajaran dalam bidang undang-undang buat kali kedua. Pada waktu itu, Tunku masih memegang jawatan sebagai Pegawai Daerah di Kulim.

Takdir menemukan kedua-dua pemimpin ini di London ketika Tunku Abdul Rahman berusia 44 tahun.

Selepas tamat Perang Dunia Kedua pada tahun 1945, kebanyakan negara Asia mula mengorak langkah ke arah kemerdekaan. Ini berdasarkan ketetapan Geneva yang dicapai oleh kuasa-kuasa besar seperti Amerika Syarikat, Soviet Union, Perancis dan Great Britain.

Di Tanah Melayu, antara pimpinan awal yang muncul ialah Ibrahim Haji Yaacob yang menggerakkan Parti Kebangsaan Melayu Malaya (PKMM). Pimpinan yang kedua pula merupakan Dato’ Onn Jaafar yang menubuhkan United Malay National Organization (UMNO).

Persamaan antara kedua-dua pimpinan ini adalah terdapat hanya satu tokoh yang menonjol atau ‘alpha’ dalam sesuatu pertubuhan.

Kemelut pada awal dekad 1950-an dalam UMNO muncul apabila Dato’ Onn ingin membuka keahlian parti kepada semua kaum. Cadangan ini ditentang hebat oleh ahli-ahli UMNO dan akhirnya beliau mengundurkan diri.

Namun pengunduran Dato’ Onn tidak bermaksud beliau terus melupakan cita-cita politiknya. Parti Kemerdekaan Malaya (IMP) ditubuhkan bagi merealisasikan impian Dato’ Onn untuk menubuhkan parti pelbagai kaum.

Duo-Dinamik

Setelah ahli UMNO gagal untuk memujuk Dato’ Onn kembali memegang jawatan Yang DiPertua Agung(Presiden), Tun Razak yang ketika itu merupakan Ketua Pemuda diminta untuk mengambilalih. Namun permintaan itu terlalu berat bagi beliau.

“Saya tak dapat menerima jawatan itu, kerana saya terlalu muda dan saya tak mahu menerimanya kerana saya tahu orang Melayu tidak akan menyokong saya kerana saya terlalu muda untuk jawatan itu. Tunku lebih layak, saya boleh terus menyokong. Saya sanggup memimpin seluruh UMNO Pahang di belakang Tunku. Kalau Tunku sanggup tegak di hadapan, saya juga sanggup tinggal tetap di dalam UMNO.”

(Sejarah Perjuangan Bangsa Melayu; Ibrahim Mahmood, 1981)

Dalam memenuhi janji menyokong kepimpinan Tunku, Tun Razak bersetuju menerima pencalonan menjadi Timbalan Yang Dipertua dengan melepaskan jawatan Ketua Pemuda UMNO.

Pengunduran Dato’ Onn dan pelantikan Tunku sebagai Presiden baharu merupakan ‘a blessing in disguise’ bagi seluruh Tanah Melayu. Hal ini kerana, perjuangan Ibrahim Haji Yaacob dan PKMM terhenti bukanlah disebabkan pengharaman oleh British, namun kerana tidak mendapat sokongan penuh pihak istana.

Perjuangan nasionalisme yang tidak mendapat sokongan istana akan dilabel pengganas oleh Inggeris seperti yang terjadi kepada Dato’ Dol Said di Naning dan Dato’ Bahaman di Pahang.

Pemilihan Tunku juga amat dinantikan oleh pihak Inggeris bagi mengurangkan pergeseran antara UMNO dengan Sultan Kedah. Sultan Kedah tersinggung apabila Dato’ Onn memaksa agar Inggeris meluluskan tuntutan UMNO untuk melantik Timbalan Pesuruhjaya Tinggi dari kalangan orang Melayu.

Jawatan ini sekaligus melebihi kuasa Raja-Raja Melayu yang pada ketika itu hanya berkuasa dalam hal ehwal agama dan adat istiadat. Bak kata pepatah ‘pelepah melampaui pucuk!’

Ketika menghadapi pilihan raya peringkat Majlis Perbandaran, Perikatan UMNO-MCA mencapai kemenangan bergaya. Tenaga guru-guru Melayu amat penting semasa berkempen dan menyuntik semangat ketuanan Melayu.

Gandingan Tunku dan Tun Razak mengubah corak politik di Tanah Melayu. Kita tidak dapat menafikan kerjasama rakyat dan institusi istana amat penting bagi membentuk kekuatan dan kestabilan negara.

Walaupun banyak gerakan nasionalisme pra-kemerdekaan sudah dimulakan oleh Ibrahim Haji Yaacob, Dato’ Onn, Dato’ Ishak Haji Muhammad, Dr. Burhanuddin al-Helmy, dan Dato Ahmad Boestamam, namun peranan Tunku dan Tun Razak pada dekad 1950-an lebih bermakna sebagai sasaran terakhir perjuangan nasionalisme.

Rujukan:
1. Tradisi Kempimpinan Berjiwa Rakyat. (Dharmala N.S.,2005)
2. Yayasan Kepimpinan Perdana.


Kisah Wanita Korea Utara Yang Lari Dari Negaranya

HyeonSeo Lee seorang wanita Korea Utara yang melarikan diri dari negaranya.

Dalam temubual oleh The Daily Signal, Lee menceritakan bagaimana kehidupan sebenar di Korea Utara, Sejak kecil lagi sebelum mereka mengenali nama ibu bapa, Mereka wajib mengenali nama-nama pemimpin Korea Utara terlebih dahulu. Mereka fikir hanya negara Korea Utara sahaja yang paling bahagia di dunia ini. Rakyat Korea Utara tidak tahu apa yang terjadi pada dunia luar dan tidak tahu mereka sedang menderita.

Kisah pemimpin Korea Utara berjalan di atas pelangi untuk menyeberangi gunung ke gunung membuatkan rakyatnya mempercayai bahawa pemimpin mereka bukanlah manusia biasa tetapi ‘tuhan’.Seperti hari kanak-kanak biasa yang disambut diseluruh negara, tetapi di Korea Utara lain pula sambutannya.

Sekolah-sekolah disana akan mengadakan satu permainan dimana pelajar akan menikam atau memukul patung tentera Amerika Syarikat. Mereka diajar supaya membenci Amerika Syarikat, Banyak gambar propaganda terhadap Amerika Syarikat disebarkan.

Ia semua berubah apabila berlaku Kebuluran Besar melanda Korea Utara pada sekitar 90-an. Ketika itu, dia mula sedar ada sesuatu yang tidak kena pada negaranya, sekaligus memulakan perjalanan paling besar dalam hidupnya, melarikan diri daripada negara yang paling tertutup di dunia itu. Pelbagai persoalan mula menerjah mindanya untuk keluar dari ilusi yang disumbat dikepalanya. Kemuncaknya, kita semua tahu beliau antara warga Korea Utara yang berjaya lari dari kediktatoran pemerintahan Juche di Korea Utara.

Boleh baca bukunya yang bertajuk ‘The Girl With Seven Names’ untuk mengetahui kisah yang berlaku di Korea Utara dan sejarah hidupnya.

Boleh juga lihat video tentang kisah hidupnya:


Falsafah Sakura Jepun

Memasuki penghujung bulan Mac, maka tibalah musim bunga ceri (‘cherry blossom’) atau sakura (桜) di Jepun. Orang Jepun mempunyai tradisi Hanami (花見) yang bertujuan untuk meraikan ketibaan musim sakura. ‘Hana’ bermaksud bunga, ‘mi’ bermaksud lihat, jadi ‘Hanami’ itu pesta melihat bunga. Amalan Hanami mempunyai sejarah yang begitu lama, telah pun dicatat dalam penulisan sejarah Jepun yang terawal iaitu Kojiki yang diterbitkan pada tahun 712.

Permulaan musim pembungaan sakura berbeza-beza mengikut kawasan: 21 Mac di Tokyo, 30 Mac di Kansai (Osaka, Kyoto), awal April di bandar-bandar yang utara sedikit seperti Sendai dan awal Mei bagi Hokkaido di utara sekali. Bunga sakura mampu bertahan 2 minggu dan orang Jepun akan mengambil kesempatan musim Hanami untuk beristirehat dan menikmati pemandangan sakura yang mekar. Selalunya orang Jepun akan buat piknik dengan sahabat handai di bawah pokok sakura di taman-taman seperti Ueno Park dan Yoyogi Park di Tokyo.

Kita sudah biasa mendengar ungkapan ‘Bahasa adalah jiwa bangsa’. Bagi orang Jepun, bunga juga roh bangsa yang mencerminkan budi dan jati diri bangsa Jepun/Yamato. Walaupun bunga kebangsaan Jepun secara rasmi ialah bunga kekwa (kikuka) yang melambangkan Maharaja, namun sakura lebih mendapat tempat di hati orang Jepun.

Seorang pemuisi Jepun klasik yang bernama Motoori Norinaga (1730-1801) pernah mengubah waka (puisi Jepun) yang mempunyai rangkap yang berbunyi ‘Barang siapa yang bertanyakan sanubari Yamato dari Shikishima, balasnya bunga sakura pergunungan yang harum pada sinaran pagi’ (敷島の大和心を人問わば、朝日に匂う山桜花 – Shikishima no Yamato-gokoro wo hito towaba, asahi ni niō yamazakura-bana).

Sakura membentuk jiwa bangsa Jepun dengan memberi makna diri (imi, 意味) kepada orang Jepun, melalui tiga fasa kehidupannya: mekar, gugur dan tumbuh kembali. Bagi orang Jepun, ia melambangkan hidup, mati, dan hidup baru.
Sakura memperingatkan orang Jepun tentang HIDUP. Hidup manusia umpama hidup sakura, hidup adalah singkat dan pasti ada penghujungnya. Walaupun hidup sakura begitu singkat, ia mampu menghiburkan manusia melalui keindahannya. Manusia pun patut mencontohi sakura dengan memanfaatkan hidup yang singkat, memberikan yang terbaik kepada orang lain.

Sakura tidak cuba menjadi luar biasa tetapi hanya memainkan peranannya sendiri. Namun apabila semua bunga sakura kembang pada masa yang sama, ia mencipta keindahan yang luar biasa. Orang Jepun tidak cuba menjadi wira individu, tetapi mereka melakukan tanggungjawab masing-masing secara jujur. Tak kisah anda seorang eksekutif syarikat atau anda seorang pemandu tren, yang penting anda memberikan yang terbaik. Dan secara bersama, mereka mencipta keajaiban (kiseki, 奇跡).

Sakura memperingatkan orang Jepun tentang kematian. Sakura memberi peringatan bahawa hidup itu fana (mujō, 無常). Semua orang akan mati. Tapi adakah kematian kita itu signifikan? Orang Jepun secara amnya tidak takut mati, yang mereka takut ialah tiada orang mengenang mereka setelah mereka sudah tidak ada lagi. Lebih baik gugur seperti sakura, gugur dalam keadaan indah. Orang Jepun obses dengan cara bunuh diri seppuku (切腹) atau hara-kiri (腹切り) kerana titisan darah itu umpama kuntum sakura yang gugur.

Apabila angkatan Kamikaze pertama kali digunakan dalam Pertempuran Laut Filipina (Jun 1944), angkatan ini disusun atur menjadi empat unit bernama ‘Shikishima’, ‘Yamato’, ‘Asahi’, dan ‘Yamazakura’. Guess what? Keempat-empat namanya dipetik dari rangkap puisi Norinaga mengenai sakura. Mereka berani mati kerana cita-cita mereka adalah untuk gugur seperti sakura, gugur sebagai bunga bangsa.

Sakura memperingatkan orang Jepun tentang hidup baru, harapan dan optimisme. Kematian adalah jambatan menuju kehidupan baru. Musim sakura ialah masa untuk membuka buku baru, nafas baru, episod baru dalam hidup. Orang Jepun memilih April sebagai permulaan persekolahan. Syarikat-syarikat juga akan membuat majlis masuk kerja dan mengambil pekerja baru. Orang Jepun yang kuat kerja juga memberi kelonggaran kepada pekerjanya untuk ber-Hanami.

Orang Jepun adalah pemaaf, mereka mudah ‘move on’. Orang hairan mengapa majoriti orang Jepun tidak berdendam dengan Amerika walaupun berpuluh-puluh ribu rakyat dibunuh oleh bom Amerika. Bagi orang Jepun, itu perkara yang sudah berlalu, yang penting ialah masa depan. Orang Jepun masih mampu bangkit semula (berbunga semula). Syiling 100 Yen yang diguna sejak tahun 1967 mempunyai ukiran sakura, sebagai pendorong semangat kepada orang Jepun untuk membangunkan semula ekonomi mereka.

Bangsa Jepun menjadi hebat melalui penghayatan makna di sebalik sakura.

Tidakkah orang yang berakal ialah orang yang merenung dan belajar dari alam kejadian-Nya?

– Ayman Rashdan Wong –

Bacaan lanjut:

Emiko Ohnuki-Tierney. (2002). Kamikaze, Cherry Blossoms and Nationalisms.

Lagu-lagu J-Pop pasal sakura:

Naotaro Moriyama. (2003). Sakura.

Ikimono Gakari. (2006). Sakura.

GReeeeN. (2013). Sakura Color.


Nasib Tawanan Pembina Jalan Kereta Api Maut

Pemerintahan Jepun di Tanah Melayu pada tahun 1942-1945 telah meninggalkan banyak kesan politik, ekonomi dan sosial. Salah satu kesan yang sentiasa menjadi ingatan pahit adalah tentang bvruh kereta api mavt Siam-Burma yang telah melibatkan ramai orang tanpa mengira bangsa.

Setelah t3nt3ra Jepun berjaya menaklvk Pearl Harbour pada 7 Disember 1941, dibawah Jeneral Yamashita mereka juga telah berhasil menaklvk Tanah Melayu pada tahun 1942.

Rentetan itu, rancangan peluasan penaklvkan ke India melalui Burma pula telah dilancarkan. Ia ada kaitannya dengan pembinaan landasan kereta api dari Siam ke Burma. Bahkan, ia juga kerana kepentingan ekonomi dalam aspek pengangkutan dan perdagangan.

Bagi memenuhi kepentingan itu, taw4n4n p3r4ng Jepun yang terdiri daripada 61,000 orang 4sk4r British, Australia, Amerika Syarikat, New Zealand dan Belanda, serta 200,000 orang dari seluruh Asia termasuklah orang-orang Melayu, China dan India telah dikerahkan sebagai bvruh untuk memulakan projek landasan kereta api itu yang sejauh 415 km dari Nong Pladuk, Kanchanaburi, Siam sehingga ke Thanbyuzayat, Burma.

Sebelum ini British sebenarnya telah menjalankan projek landasan kereta api ini tetapi telah dibatalkan kerana masalah-masalah kawasan tanah yang bergunung-ganang, hujan monsun, p3ny4kit malaria dan sebagainya lagi.

Namun begitu, setelah Jepun menaklvk Tanah Melayu, rancangan itu diteruskan dan mereka telah menetapkan jangka masa projek itu dari September 1942 sehinggalah Ogos 1943.

Pengalaman-pengalaman mereka menjadi bvruh paksa cukup mend3rit4kan. Kebanyakan bvruh-bvruh ini berjalan kaki sehingga beratus-ratus kilometer dan telah mengambil masa sehingga berminggu-minggu untuk sampai ke kem-kem penempatan mereka.

Mereka juga dip4ks4 bekerja hingga 24 jam sehari semalam dan tidak boleh bercuti. Pada waktu itu, hujan monsun turun dengan lebat dan telah mengakibatkan pembiakan banyak nyamuk dan penularan w4b4k d3m4m malaria.

Selain kerja-kerja yang keterlaluan, mereka juga tidak dibekalkan dengan makanan dan ubat-ubatan yang mencukupi. Keadaan inilah yang menyebabkan ramai burvh dis3r4ng pelbagai peny4k1t yang membawa mavt.

Mereka dip4ks4 untuk terus bekerja biarpun sedang s4k1t dan masih penat. T3nt3ra Jepun telah memukvl dan meny3b4t bvruh-burvh itu sekiranya mereka minta untuk direhatkan, atau jika mereka melakukan kesilapan ketika sedang bekerja.

Bahkan, dilaporkan bahawa secara purata dalam setiap kilometer landasan yang dibina, ia telah menelan 38 ny4w4 manusia. Maka tidak hairanlah sekiranya kereta api itu telah digelar sebagai ‘kereta api mavt’.

Malah, walaupun kerja-kerja pembinaan landasan kereta api itu sudah selesai, tetapi burvh-burvh yang masih hidup tidak dihantar pulang dengan segera sebagaimana yang telah dijanjikan.

Bagi yang masih sihat, mereka dihantar pula ke Jepun untuk bekerja di lombong arang batu. Ada juga yang disuruh untuk bekerja sebagai penjaga jalan kereta api yang baru itu.

Dalam kalangan mereka yang masih hidup dan dapat kembali ke Tanah Melayu, terlintas dalam fikiran untuk menubuhkan persatuan bagi memperjuangkan nasib mereka. Matlamat mereka adalah untuk menuntut gaji yang belum diberikan, menuntut kerugian, membela nasib bvruh pa4ksa4, menuntut elaun kerja dan lain-lain lagi.

Oleh itu, pada awal tahun 1958, iaitu lebih kurang 12 tahun setelah mereka kembali di Tanah Melayu, dan kerana sikap kerajaan yang dingin, maka Jawatankuasa Penaja Persatuan Bekas Buruh Paksa (PBBP) pun telah ditubuhkan.

Ia adalah suatu kerjasama daripada bekas burvh-bvruh paksa itu dan waris-waris mereka. Dengan itu, tuntutan pertama persatuan ini adalah wang baki daripada hasil jalan kereta api maut Siam-Burma tersebut.

Sejarah burvh paksa ini menunjukkan kepada kita bahawa eksploitasi dan peny3ks4an kepada golongan burvh atas kepentingan ekonomi bagi segelintir pihak sudah pun berlaku sejak dahulu lagi.

Bahkan, ia lebih teruk daripada apa yang terjadi kepada pekerja-pekerja sekarang. Meskipun begitu, ia tidak sesekali mematahkan semangat perjuangan mereka untuk terus bersatu dan menuntut apa yang sepatutnya diberikan kepada mereka.

Malahan, sehingga ke hari ini, bekas burvh dan waris-waris mereka masih memperjuangkan hak-hak mereka. Sejarah ini juga menggambarkan bahawa peni1nd4san kepada golongan buruh tidak akan mengenal warna, ia akan terus dilakukan selagi terdapat pihak yang ingin mengaut keuntungan tanpa memikirkan kebajikan pekerja. Justeru, para pekerja seharus sama-sama bangkit melawan penindasan.

RUJUKAN:

1) Salleh Mohd. Akib. 2003. Buruh Paksa Landasan Kerta Api Maut Thailand-Burma 1942-1945.

2) Mat Zin Mat Kib. 2005. Persatuan Buruh Kereta Api Maut Siam-Burma.

Artikel dinaikkan selepas mendapat izin Mohd Zulkifli penulis asal.


Takkan Tikus Jantan Takut Pada Buah?

Tikus jarang membawa kebaikan. Kalau tidak membawa penyakit, silap-silap tikus membawa ular masuk dalam rumah. Macam-macam orang sanggup buat untuk pastikan tikus tidak bermaharajalela. Lubang dicari sampai jumpa. Racun diletak sampai cukup. Perangkap dipasang sampai sudah. Tetapi tanpa disangka, orang ramai hanya perlu letak satu buah ini saja. Cukup untuk halau tikus… tetapi tikus jantan sajalah, sebab salah sentiasa pada lelaki.

Saintis daripada Universiti McGill yang terletak di Montreal, Canada, menemui perkara ini semasa mengkaji pasal hormon stres tikus. Umumnya, tikus adalah haiwan yang hidup ikut fitrah. Ia tiada akal. Jadi ia tidak mampu mengawal stres dengan cara selain keluar daripada pencetus stres itu sendiri.

Paras stres tikus jantan didapati meledak apabila berdekatan dengan tikus betina yang hamil atau sedang menyusu. Bukan stres kerana tikus hamil meragam atau mengidam macam-macam. Sebaliknya apabila tikus hamil, ia mengeluarkan sebatian kimia dipanggil n-pentyl acetate dalam air kencingnya.

Dan n-pentyl acetate adalah sebatian yang merupakan punca bau pisang. Penemuan ini agak mengejut. Jadi saintis mencuba nasib tengok kadar stres apabila tikus jantan diletak bersama pisang. Jika reaksi tikus adalah sama, maka penemuan ini boleh mengubah perspektif harian kita tentang tikus. Kadangkala kaedah pencegahan tikus yang baik adalah dengan cara semulajadi – tanpa ada apa-apa racun yang boleh membahayakan diri atau orang sekeliling (terutamanya haiwan peliharaan seperti kucing misalnya).

Cetusan Kekeliruan

Tidak ramai tahu yang tikus sebenarnya rabun dekat. Jadi tikus amat bergantung pada deria bau, dengan misai yang sangat sensitif. Tanpa dua deria ini, tikus ibaratkan buta segalanya. Namun deria yang terlalu sensitif boleh mengundang masalah pada tikus jantan. Salah satu masalah yang diketahui hari ini adalah n-pentyl acetate.

Memandangkan ini adalah hormon pisang, saintis melaksanakan beberapa eksperimen tentang pisang. Mereka melumurkan kapas dengan minyak pisang. Kapas tersebut kemudian diletak bersama tikus jantan dalam sangkar. Apa yang mereka temui sangat konsisten dengan penemuan mengejut. Kadar stres tikus melonjak bukan main tinggi lagi. Ledakan stres nampak seolah-olah tikus sedang berlawan dengan tikus lain.

Badan tidak bergerak. Hormon mencanak berlawan. Memang keliru habis dibuatnya. Sebab tikus sekali lagi tiada akal untuk meluaskan batasan fitrah. Mereka tidak tahu itu adalah minyak pisang, bukannya air kencing tikus hamil. Dan ada satu penjelasan sangat menarik dalam bab ini.

Evolusi Menentukan Fitrah Tikus

Cuba bayangkan – tikus jantan benci n-pentyl acetate. Tikus hamil pula mengeluarkan n-pentyl acetate. Bukan tikus betina semata-mata. Tikus hamil dan tikus yang sedang menyusu. Ada korelasi yang jelas di sini. Dalam proses evolusi tikus yang mengambil masa selama 3.5 juta tahun sekurang-kurangnya (Modlinska & Pisula, 2020), fitrah ini dikurniakan secara semulajadi sebagai mekanisme perlindungan. Tikus jantan terutamanya yang teruna cukup benci pada n-pentyl acetate. Bermakna ini adalah mekanisme perlindungan untuk memastikan mereka tidak bunuh anak-anak tikus (Nalewicki, 2022).

Kalangan tikus memang terkenal dengan perangai makan anak tikus. Unsur kanibalisme ini sangat biasa dalam fitrah mereka. Jadi n-pentyl acetate merupakan satu-satunya mekanisme keselamatan menjadi jaminan spesis. Jika anak-anak tikus terdedah pada bahaya, nescaya spesis tikus secara keseluruhan akan terancam. Walaupun perosak, tikus masih ada peranan besar dalam mengimbangi alam. Andainya pupus, alam ini tentu sekali akan rugi.

RUJUKAN:

Modlinska, K., & Pisula, W. (2020, Januari 17). The Natural History of Model Organisms: The Norway rat, from an obnoxious pest to a laboratory pet. Ecology, Evolutionary Biology.

Nalewicki, J. (2022, Mei 28). Male mice are terrified of bananas. Here’s why. Live Science.


Orang Melayu Tidak Ada White Man’s Burden

Baru-baru ini saya ke sebuah forum sejarah. Saya ke sana kerana dikhabarkan ianya sebuah forum yang membincangkan mengenai penambah-baikkan teks sejarah negara untuk ke arah Nation Building.

Saya fikir, mungkin saya boleh lontarkan satu dua pandangan serta idea untuk menambah-baik silibus sejarah.

Tapi malangnya forum itu hanyalah satu lagi forum yang diterajui oleh mereka yang bukan benar-benar ikhlas di dalam menaikkan pemahaman sejarah negara, tetapi lebih kepada menggunakan Sejarah sebagai alasan untuk mengetengahkan agenda mereka.
Perkataan murni seperti “Nation Building” juga digunakan untuk menyedapkan wacana.

Forum dimulakan dengan awal-awal lagi sudah cuba menanam sebuah idea kepada para hadirin, yang akan menjadi kompas serta justifikasi yang berbentuk falasi kepada perjalanan keseluruhan program.

Ianya dimulakan dan diulang-ulangi dengan mantera:

1) History is written by the victor
2) Malaysia’s history as you know it, is written by UMNO
3) Malaysia’s history is written to stamp Ketuanan Islam, Ketuanan Melayu and Ketuanan UMNO
4) “Cash is King” (jangan tanya saya apa kena-mengena statement ni dalam forum sejarah)

Sepanjang apa yang diulas, mantera ini diulang-ulang, memberikan gambaran sejarah hari ini sejarah yang salah dan ditulis oleh atas dasar kepentingan “politik” (ya ini forum politik dan mengetengahkan agenda membakul-sampahkan perlembagaan negara sebenarnya).

Sejarah itu cuma menjadi medium.

Ok fine. 4 poin yang dihujahkan itu bukan tidak ada asasnya (jika nak bercakap dalam konteks yang lebih luas). Boleh diperbahaskan. Tapi yang kelakarnya ia ibarat tergantung..

Kalau itu salah, ini salah, apa yang betulnya..?

Tak ada sekelumit pun dinyatakan apa sejarah yang betulnya. Cuma sekadar lontaran kata-kata tanpa substance. Sesuai hanya untuk membuai pemikiran mereka yang tidak mampu berfikir panjang atau yang sudah dimamah kebencian.

Yang lebih menggelikan hati adalah ketika salah seorang speaker, secara sengaja atau tidak sengaja, sebut mengenai bagaimana sejarah setiap aliran di sekolah (sekolah kebangsaan, sekolah Cina, sekolah Tamil, sekolah antarabangsa dan sekolah agama) berlainan dan sepatutnya ia diselaraskan dan disatukan; speaker yang tadi sungguh-sungguh kononnya menyatakan sejarah tertulis hari ini melebarkan jurang kefahaman antara kaum, sepertinya menolak dan tidak bersetuju serta terus mengubah topik.

Hebat…

Kemudian datang satu lagi speaker yang bercakap soal “Nation Building”. Sekali lagi ditegaskan mengenai bagaimana sejarah sepatutnya disantuni dalam membentuk sebuah negara “Bangsa Malaysia”.

Diputar-putar lidahnya dengan mengambil definisi serta pandangan sejarah daripada penulis-penulis Perancis dan Amerika.

Nampak cantik pada permukaan. Tetapi dasarnya keruh.
Pandangan dan definisi sejarah bangsa Eropah, dan bagaimana mereka menyantuninya untuk “Nation Building” adalah sarat dengan White Man’s Burden.

Apa sinonimnya dengan sejarah kita..?

Orang Melayu TIDAK ADA White Man’s Burden.

Don’t try to impose this fallacy on me. Untuk golongan yang apologetik dan kurang jati diri dan tiada identiti mungkin boleh. Untuk mereka yang kurang membaca sejarah pun boleh..

Jadinya boleh disimpulkan apa yang cuba disampaikan melalui medium “Nation Building” ini adalah:

“Sejarah yang boleh menimbulkan perpecahan perlu dikeluarkan.”

Ini underlying message nya. Dari pemahaman dan gaya mereka, yang saya boleh kembangkan adalah:

1) Keluarkan Sejarah Ketamadunan Melayu & Islam
2) Keluarkan Sejarah Kemasukan Pekerja Oleh British
3) Keluarkan Sejarah Ketidak-seimbangan dan Ketidak-adilan Sosio-Ekonomi & Pendidikan Pasca Penjajahan British
4) Keluarkan Sejarah Ketegangan Kaum Akibat Keadaan Sosio-Ekonomi Yang Berat Sebelah Tadi

Basically, ini yang cuba disampaikan dalam konotasi murni Nation Building dan membentuk bangsa Malaysia.

Tapi……. yang kelakarnya, dalam sejarah-sejarah “divisive” ini perlu dikeluarkan, mereka pada masa yang sama minta rakyat Malaysia ACKNOWLEDGE pendudukan British sebagai sebahagian dari sejarah negara..

Pertama, ini namanya cherry-picking. Keluarkan mana yang tidak sesuai dengan agenda sendiri. Simpan mana yang ok.

Keduanya, mana ada silibus sejarah kita tidak akui pendudukan British. Kan senang je katakan sejarah pendudukan mana yang boleh digunakan untuk agenda sendiri.

Tak perlu segan-segan dan malu-malu..

Mungkin ada yang membaca ini panas hati dan nak menidakkan. Boleh juga kata apa yang saya tulis ini hanyalah andaian saya sendiri.

Boleh je…

Tapi sebelum kata begitu kepada penulisan saya ini, saya cabar…
Saya cabar JIKA SEJARAH HARI INI DIKATAKAN SALAH, TUNJUKKAN SEJARAH VERSI ANDA YANG KONONNYA BENAR ITU..

Setelah ditunjukkan versi sejarah tersebut, baru kata tulisan saya ini andaian dan tuduhan tidak berasas semata-mata.

Tujuan saya menulis ini adalah untuk rakan-rakan tahu apa yang sedang berlaku di luar sana. Bunyinya lunak dan nampak baik. Tapi niat yang tersembunyi itu yang perlu dipersoalkan..

Jangan telan semua bulat-bulat..

Kumpulan begini, selalu sahaja berkeliaran di media sosial.

Hujah anda akan dipatahkan semudah mereka berkata “Ini sejarah ditulis UMNO”, walaupun sumber sejarah yang anda beri itu catatan-catatan dari era Melaka serta ke atas.

Tak tahu pula UMNO telah wujud selama itu. Pasti menarik sejarah versi mereka ni.

And they say the Malays writes fairy tales and myths… Pfft…

Saya akhiri penulisan saya ini dengan satu kenyataan menarik dari sesi Q&A.

Seorang lelaki bangun mengatakan..

“Tanah Melayu, Melaka tidak pernah menggunakan Shariah Law. Kalau di Melaka dulu ada Shariah Law, kaum Baba & Nyonya, kaum Chettiar tidak akan wujud atau tinggal lama di sana.”

1) Mana mamat ni belajar pasal Shariah Law ni..? Awat sampai bangsa lain tak boleh ada di bawah Shariah Law..?

2) Mamat ni mesti tak pernah baca atau tak tahu asas-asas pembentukan Hukum Kanun Melaka. Cakap ikut sedap mulut.

3) And the fact that not even one speaker corrected him shows that either the speaker(s) have no real knowledge about History, or they simply don’t care to correct him for other reasons.

Apa sebabnya dia tidak diperbetulkan, saya tinggalkan persoalan ini untuk rakan-rakan Patriot menjawabnya.


Sedikit Perihal Emas Hitam – Minyak

Dalam jangka masa 69 tahun iaitu tahun 1950 hingga 2019, jumlah pengeluaran minyak mentah di peringkat global adalah sebanyak 1.457 Trilion tong (barrel) atau 231.644 Trilion liter menurut data dari oilprice.com. Sebagai info, satu tong minyak memiliki kapasiti sebanyak 158.987 liter.

Dengan saiz pasaran minyak global bernilai $2.184 Trilion USD pada tahun 2018, maka tidak hairanlah komoditi utama dunia ini pernah digelar sebagai ‘the black gold’.

Pada tahun 2019 sahaja, dunia merekodkan kadar pengeluaran minyak sebanyak 100.69 juta tong sehari atau 36.75 bilion tong setahun. Angka ini menurun sedikit berbanding tahun 2018 iaitu 36.79 bilion tong menurut data dari Energy Information Agency (EIA) milik kerajaan Amerika Syarikat.

Daripada 100.69 juta tong, 19% atau 19.51 juta tong dihasilkan oleh Amerika Syarikat selaku negara pengeluar terbesar minyak tahun 2019. Diikuti Arab Saudi (11.81 juta), Russia (11.49 juta), Kanada (5.50 juta) dan China (4.89 juta). Dalam pada itu, Malaysia berada pada kedudukan ke-27 dengan jumlah pengeluaran sebanyak 0.651 juta tong sehari.

Selain negara pengeluar minyak utama dunia (top oil production), kita juga perlu tahu tentang negara pengguna minyak utama (top oil consumption). Menurut EIA, Amerika Syarikat merupakan negara pengguna minyak tertinggi dunia dengan peratusan sebanyak 20% atau 19.96 juta tong sehari.

China berada di kedudukan kedua dengan jumlah penggunaan domestik sebanyak 13.57 juta tong sehari, diikuti India (4.34 juta), Jepun (3.92 juta), Russia (3.69 juta) dan Malaysia di tangga ke-25 (0.838 juta).

Secara asasnya, negara-negara pengeluar minyak terbahagi kepada dua kumpulan iaitu OPEC dan non-OPEC.

‘Organization of the Petroleum Exporting Countries’ (OPEC) adalah sebuah ‘intergovernmental organization’ persis ASEAN, yang ditubuhkan pada 14 September 1960. Setakat hari ini, OPEC dianggotai oleh 13 buah negara iaitu Arab Saudi, Iran, Iraq, Venezuela, Indonesia dan lain-lain.

Kesemua negara OPEC memiliki kapasiti pengeluaran minyak sebanyak 34.65 juta tong sehari, berbanding negara-negara non-OPEC (66.04 juta tong) termasuk Malaysia.
Dalam pada itu, terdapat lebih daripada 150 buah indeks penanda harga minyak mentah global yang digunapakai dalam penentuan harga jualan minyak di seluruh dunia. Hal ini demikian kerana, setiap minyak mentah memiliki kualiti yang berbeza.

Antara penanda aras harga utama yang digunapakai secara meluas adalah ‘Brent Crude’, ‘West Texas Intermediate Crude’ (WTI) dan ‘OPEC Basket’. Minyak keluaran Malaysia menggunakan indeks yang dikenali sebagai ‘Tapis Crude’.

Berdasarkan catatan harga terkini, harga jualan Brent Crude adalah $40.53 USD se tong. Diikuti WTI ($38.36 USD), OPEC Basket ($39.09 USD) dan Tapis Crude ($39.33 USD) menurut oilprice.com.

Pada tahun 2014, harga minyak global mengikut penanda harga ‘Brent Crude’ telah jatuh menjunam sehingga 44%, daripada $112 USD se tong pada bulan Jun turun kepada $62 USD se tong pada bulan Disember 2014.

Kejatuhan harga minyak telah menjejaskan pendapatan negara-negara pengeluar, termasuk Malaysia bila mana keuntungan syarikat Petronas mencatat penurunan sebanyak RM22.6 Bilion pada tahun 2014 seperti yang dilaporkan oleh Ketua Pegawai Kewangan (CFO) kumpulan Petronas, George Ratilal.

Setelah itu, kadar harga minyak global kekal berada pada paras yang agak rendah atau ‘new norm’ iaitu sekitar $48.66 USD se tong pada tahun 2015, diikuti $43.29 (2016), $50.80 (2017), $65.23 (2018), $56.99 (2019) dan harga terkini $38.73 USD se tong setakat Oktober 2020 menurut data dari macrotrends.net.

Mujur, Petronas selaku syarikat yang dipertanggungjawabkan dalam menguruskan hasil petroleum milik rakyat Malaysia masih mampu bertahan walaupun mereka berhadapan dengan cabaran harga minyak global yang rendah.

Jika kita rujuk laporan kewangan, kadar keuntungan bersih selepas cukai yang dicatatkan oleh Petronas pada tahun 2019 adalah sebanyak RM40.47 Bilion berbanding RM55.31 Bilion bagi tahun 2018.

Walaubagaimanapun, Petronas dilaporkan mengalami kerugian sebanyak RM21 Bilion pada suku kedua tahun 2020 ekoran dari penularan Covid-19. Kerugian ini amat kontra berbanding tahun sebelumnya, yang mana Petronas mencatatkan keuntungan sebanyak RM14.7 Bilion pada suku kedua tahun 2019.

Ini memberikan petanda bahawa keuntungan bersih Petronas pada tahun ini bakal berada pada tahap yang agak rendah.

Namun begitu, Petronas sekali lagi berjaya membawa nama Malaysia ke persada dunia setelah dinobatkan sebagai syarikat ke-186 terbaik dunia menurut Fortune Global 2020.
Menurut data dari investopedia.com, China Petroleum & Chemical Corporation (Sinopec) mengungguli carta 10 Syarikat berasaskan ‘Oil & Gas’ terbesar dunia dengan pendapatan sebanyak $355.8 Bilion USD pada tahun 2019.

Diikuti PetroChina ($320.0 Bilion), Saudi Aramco ($286.9 Bilion), Shell ($263.1 Bilion), British Petroleum ($230.7 Bilion) dan Exxon Mobil ($213.9 Bilion). Petronas berada pada kedudukan ke-45 pada tahun 2018.


Saintis Mahu Menghidupkan Gajah Mammoth

Pulau Wrangel terletak nun jauh di Lautan Artik dalam sempadan Rusia. Suhu di sini ternyata sejuk menggigil, pernah sekali di bawah -42ºC yang sangat sesuai untuk beruang kutub dan serigala salji.

Meskipun tidak berpenduduk, pulau ini mempunyai sejarah yang pahit. Kerana di sinilah kawanan terakhir gajah mammoth pergi buat selamanya, sambil membawa harapan spesis mereka ke alam abadi.

Tidak pasti berapa banyak yang tinggal 4,000 tahun lalu, tetapi saintis mendapati saki-baki mammoth mengalami masalah genetik (Rogers & Slatkin, 2017).

Terlalu lama mammoth di sini membi.ak sesama sendiri sampai meningkatkan risi.ko kencing manis dan masalah kesuburan (Geggel, 2020). Deria bau mereka pun sudah teruk terjejas.

Perkara ini berlaku kerana peningkatan aras laut. Jadi mereka terperang.kap di Pulau Wrangel, tanpa jalan keluar.

Tetapi hari ini, ada kemungkinan besar yang mammoth boleh hidup semula. Sebuah pasukan saintis sedang gigih berusaha untuk menjayakan pemuliharaan spesis ini. Satu-satunya cara ialah permainan genetik.

Teknologi genetik sudah mencapai tahap kemajuan bagaikan zaman keemasan. Saintis berjaya menghentikan penuaan sel manusia (Weintraub, 2016). Kejuruteraan genetik juga mampu merawat penyakit.

Lebih hebat lagi, ibu bapa mampu membiayai pakar genetik untuk menyempurnakan bayi dari benih lagi. Mungkin ada yang sangka pendekatan ini terlalu mengubahkan kuasa Tuhan.

Sebenarnya jauh sekali – ia menggunakan jalan saintifik untuk membetulkan sesuatu masalah.

Contohnya, saintis China bernama He Jiankui menggunakan kejuruteraan genetik untuk menghamilkan wanita sihat dengan benih suami positif HIV. Semua boleh bayangkan yang mereka tidak mahu anak mewarisi HIV.

Berkat usaha Jiankui, pasangan tersebut dikurniakan sepasang kembar bernama Lulu dan Nana yang bebas HIV (Begley, 2018).

Jadi sekarang, pasukan saintis tersebut mahu menggunakan kejuruteraan genetik untuk mencapai matlamat – kembalikan mammoth.

Mereka berpendapat bahawa mammoth mampu bantu membendung perubahan iklim yang sedang meruncing sekarang ini.

Apa Gunanya Hidupkan Mammoth?

Teknologi penggubalan genetik sudah bukan lagi elemen fiksyen dalam dunia sains. Perkembangan semasa sudah mencapai tahap kemajuan, cukup untuk menimbulkan perdebatan dalam kalangan penulis dasar di Washington, D.C.

Tambah pula sekarang ini Amerika Syarikat dan Kesatuan Eropah berdepan dengan kebangkitan China, yang tidak berkongsi piawaian etika sama. Lulu dan Nana mungkin satu berita kejayaan.

Tetapi penggubalan genetik boleh menyebabkan sedikit sebanyak perubahan tidak diingini (Liang, et al., 2015). Pihak Washington, D.C. hanya bimbang jika CRISPR boleh mengubah genetik sampai kesannya diwarisi secara turun-temurun.

Dari segi ujian klinikal pada haiwan, CRISPR menunjukkan potensi cemerlang.

George Church daripada Universiti Harvard telah menyunting 60 bahan genetik seekor babi pada satu masa. Bahan genetik ini sebenarnya mengandungi penyakit yang diwarisi daripada ibu bapa (Reardon, 2015).

Bayangkan, bahan genetik disunting demi kebaikan tubuh badan. Manusia mungkin tidak sesuai dijadikan bahan kajian. Kerana banyak isu etika akan timbul, terutamanya jika kesan diwarisi turun-temurun. Tetapi kalau haiwan, dimensinya berlainan.

Satu masa dahulu, saintis hanya boleh membaca DNA. Sekarang mereka sedang cuba menulisnya. Mungkin ada yang bertanya: kenapa mammoth?

Soalan ini relevan. Kerana mammoth sebenarnya mampu membuat sesuatu demi alam sekitar. Sergei dan Nikita Zimov mengenal pasti masalah besar di Siberia.

Di sini ada sebidang tanah besar yang beku kerana cuaca sejuk. Masalahnya, perubahan iklim sedang memanaskan Bumi… jadi kawasan ini mungkin akan cair nanti. Kalau cair, dua saintis ini khuatir jika karbon yang dibekukan sekali akan melepas ke udara.

Mereka menjalankan sebuah eksperimen mudah: kembalikan haiwan-haiwan lama seperti kuda liar, seladang berbulu dan rusa. Dan mereka mendapati haiwan-haiwan ini berjaya menurunkan suhu kawasan sebanyak -9.4ºC.

Kerana haiwa herbivor menyuburkan tanah yang mengeluarkan rumput. Dan rumput ini pula memantulkan haba kembali ke langit tanpa mencairkan tanah. Mammoth boleh bantu mengimbangi lagi suhu diperlukan untuk biar tanah kekal beku. Kerana gajah moden tidak mampu hidup di kawasan sejuk ini.

CRISPR Mungkin Boleh Mengembalikan Mammoth

Saintis berkenaan telah menceritakan tentang proses pemuliharaan mammoth. Pertama sekali, mereka sudah mengenal pasti bahan genetik mammoth. 99 peratus daripada genom mammoth sebenarnya sama dengan Gajah Asia.

Jadi rahim gajah Asia mampu melahirkan anak mammoth. Cuma bahan genetik ini sudah terjejas. Saintis perlu menulis semula bahan ini, berdasarkan maklumat yang betul.

Dengan bantuan gajah moden, berkemungkinan besar mammoth boleh hidup semula melalui proses yang akan mengubah banyak perkara jika berjaya.

Kerana makmal berkenaan sedang membangunkan rahim sintetik untuk menjayakan projek ini.

Mungkin satu hari nanti, rahim tersebut boleh menyumbang pada haiwan-haiwan lain pula.

RUJUKAN:

Begley, S. (2018, November 28). Amid (ditapiskan), Chinese scientist defends creating gene-edited babies. Stat News.

Geggel, L. (2020, Februari 12). The last woolly mammoths on Earth had disastrous DNA. Live Science.

Liang, P. et al. (2015). CRISPR/Cas9-mediated gene editing in human tripronuclear zygotes. Protein & Cell. 6, 363-372.

Reardon, S. (2015, Oktober 6). Gene-editing record smashed in pigs. Nature.

Rogers, R.L., & Slatkin, M. (2017, Mac 2). Excessof genomic (ditapiskan) in a woolly mammoth on Wrangel Island. PLOS Genetics.

Weintraub, K. (2016, Disember 15). Aging Is Reversible – At Least In Human Cells and Live Mice. Scientific American.


Bagaimana Sosial Media Menjadikan Sukar Untuk Kita Menentukan Kesahihan Berita?

Sebuah kajian melaporkan bahawa kerancuan antara berita dan kandungan hiburan di media sosial menjadikan pengguna media sosial tidak begitu mengambil peduli tentang kesahihan berita ataupun cerita yang mereka terima. Ini bermaksud, mereka mudah tersilap antara satira, fiksyen dan berita sebenar.

Kita mudah tertarik dengan media sosial kerana di situ telah menjadi pencuci mata untuk pelbagai jenis bentuk dan kandungan media, dari tulisan hinggalah ke video dan gambar. Kita juga dapat mengambil tahu perkembangan keluarga dan rakan-rakan.

Kandungan di media sosial yang rancu dan bercampur aduk telah menjadikan kita begitu sukar untuk membezakan apa yang perlu kita ambil serius dan apa yang hanya sekadar hiburan.

Dalam kajian tersebut, sebuah media sosial fiksyen dicipta bernama “Link Me”. Seramai 370 subjek yang terlibat. Setiap hantaran (post) yang dibuat oleh media sosial tersebut terdiri daripada tajuk, perenggan ringkas dan sumber. Sumber itu pula direka bentuk sama ada berkredibiliti tinggi ataupun rendah.

Sebagai contoh, sumber yang berkredibiliti tinggi direka bersumberkan daripada Washington Daily News yang digambarkan sebagai organisasi berita professional. Dikenali sebagai organisasi yang tinggi kualitinya dalam jurnalism. Kalau macam negara kita, berkredibiliti tinggi seperti Bernama.

Berkredibiliti rendah pula seperti Hot Moon yang digambarkan seperti laman sesawang yang ditulis oleh penulis bukan dalam kalangan profesional. Setiap hantaran yang ditulis dalam Link Me adalah berdasarkan artikel sebenar yang diambil dari Reddit atau Tumblr.

Setelah melihat laman media sosial tersebut, subjek ditanya pelbagai soalan untuk melihat sama ada subjek memberikan perhatian ataupun tidak terhadap hantaran tentang isu semasa berbanding hantaran lain seperti hiburan.

Hasilnya mendapati bahawa apabila kandungan di media sosial tidak dikumpulankan berdasarkan perbezaan topik – hantaran berita isu semasa bercampur aduk dengan hantaran berbentuk hiburan, subjek dilaporkan tidak memberikan perhatian terhadap sumber hantaran yang diterima.

Ini mungkin menjadi faktor mengapa kandungan berbentuk satira dan berita palsu mudah dikongsi oleh ramai orang yang fikir kandungan itu benar dan sahih.

Sebagai contoh pada tahun 2018, sebuah lama sesawang React365 membuat hantaran artikel berkenaan bencana kapal pelayaran di Mexico yang telah membunuh sekurang-kurangnya 32 orang. Artikel tersebut menjana keterlibatan (engagement) pengunjung seramai 350,000 orang pengguna Facebook.

Artikel itu palsu dan dibangkang oleh Snope.com yang menunjukkan bahawa reaact365 telah jelas memaparkan ia merupakan laman sesawang hiburan yang menaikkan cerita-cerita fiksyen.

Di mana-mana media sosial pun, ia tidak melakukan pembezaan hantaran antara berita yang palsu dan berita yang benar, juga tidak dilakukan pembezaan antara sumber laman sesawangan yang bekredibiliti tinggi dan rendah. Semuanya dipaparkan dengan corak yang sama.

RUJUKAN:


Kenapa Burung Mampu Terbang Walau Ada Graviti?

Burung tetap dipengaruhi graviti walaupun dapat terbang. Tetapi burung kena pastikan yang ia terus terbang menggunakan tenaganya, kalau tidak ia akan jatuh ditarik graviti. Anda ingat burung tetap terapung kalau ia duduk saja?

Ketika terbang, ia menggunakan tenaganya juga untuk lawan graviti. Burung perlu gunakan tenaganya untuk hasilkan daya tujahan (thrust force) untuk terbang dan daya apungan (lift force) untuk ‘maintain’ penerbangannya. Kalau burung mati ditembak, ia akan jatuh juga ke bawah.

Sebab itu kita manusia lebih penat mendaki atau naik tangga, berbanding turun sebab kena guna tenaga lebih untuk lawan graviti selain tenaga untuk berjalan dan sebagainya.

Laut tiada tenaga dan kehendak untuk melawan graviti, melainkan terjadinya ombak atau tsunami yang terhasil daripada gempa Bumi. Air tak boleh naik sendiri dengan kehendaknya seperti burung yang mampu manipulasi tenaga sendiri.

Kalau anda tanya kenapa Bulan tak jatuh ke Bumi kalau ada graviti?

Soalan ini Newton pernah tanya dirinya sendiri. Dia fikir, kenapa epal boleh jatuh ke bawah, tapi Bulan tidak? Soalan ini yang buatkan Newton menemui graviti.

Bumi ini sebenarnya sedikit condong kalau kita jadikan kutub utara dan selatan sebagai paksi. Kecondongan ini datang daripada hipotesis bahawa Bumi pernah dilanggar oleh serpihan objek astronomi pada jutaan tahun yang lalu.

Serpihan ini bersaiz planet marikh. Ketika dilanggar Bumi, objek ini berseret dengan Bumi, lalu Bumi menyondong sikit.

Serpihan ini pula sebahagiannya berkecai kerana langgaran atmosfera Bumi. Sebahagian kecil daripada objek ini menjadi Bulan. Serpihan lainnya bersepah ke angkasa berterbangan dari Bumi.

Sejak itu Bulan mengorbit Bumi dengan kelajuan mencecah hampir 4000 km/h. Bulan tak jatuh sebab ketika berlaku langgaran tersebut, sepatutnya Bulan akan pergi jauh meninggalkan Bumi, tapi sebab graviti Bumi, Bulan tak dapat lari dan berpusing.

Nak faham, tengok gambar rajah ini. Bulan sebenarnya bergerak melawan arah graviti Bumi. Kalau Bumi tiada graviti, selepas pelanggaran besar dulu, tentu Bumi tiada Bulan sekarang.

Tapi sebab graviti, Bulan ditarik (merujuk pada anak panah Bulan ke arah Bumi) dan mengorbit.

Kalau satu hari nanti tiba-tiba Bumi tiada graviti, Bulan tidak akan jatuh ke Bumi, tapi akan ‘lari’ meninggalkan (anak panah hijau) Bumi kerana ikatan orbitnya dah tiada.